Saksi diasak berhubung gaya hidup mewah Jho Low
Oleh NORLIZAH ABAS

14 Mac 2022, 6:25 pm
KUALA LUMPUR – Saksi pendakwaan ke-12 yang juga bekas pegawai atasan 1Malaysia Development Berhad (1MDB) diasak secara bertubi-tubi di Mahkamah Tinggi di sini hari ini berhubung gaya hidup mewah ahli perniagaan dalam buruan, Low Taek Jho (Jho Low) yang didakwa mempunyai kaitan dengan penyelewengan dana syarikat itu.
Ini kerana kehidupan peribadi Jho Low itu termasuk berparti di atas kapal mewah bersama selebriti terkenal termasuk pelakon Miranda Kerr dan Paris Hilton dan pembelian `penthouse’ mewah di Singapura yang dilaporkan oleh pihak media.
Bekas Ketua Pegawai Kewangan 1MDB, Azmi Tahir, 49, berkata, beliau tidak mencurigai gaya hidup mewah Jho Low kerana perkara itu merupakan hak peribadi dan hanya menyedarinya sekitar tahun 2016 selepas beliau tidak lagi berkhidmat dengan 1MDB.
Ketika ditanya secara bertalu-talu oleh peguam Tan Sri Dr. Muhammad Shafee Abdullah, saksi berkata, beliau hanya beranggapan Jho Low sebagai wakil syarikat dan kehidupannya tiada kaitan dengan urus tadbir 1MDB.
Terdahulu peguam bela bertanya mengapa Azmi tidak mempersoal gaya hidup Jho Low yang disifatkan sebagai `pengarah bayangan’ dalam 1MDB, walhal syarikat itu semakin merudum.
Selain gaya hidup mewah, mahkamah turut diberitahu  sebanyak AS$130 juta wang 1MDB dipindahkan ke dalam akaun syarikat Blackstone milik Jho Low pada Julai 2012.

Menjawab soalan Muhammad Shafee, Azmi menyatakan beliau tidak mengetahui perkara tersebut meskipun peguam bela menyatakan laporan mengenainya telah diketahui umum.
Beberapa transaksi lagi dipindahkan ke dalam akaun syarikat Capital Place Holdings yang dimiliki oleh Judy Chan yang merupakan bekas isteri bekas Pengerusi Goldman Sachs Asia Tenggara, Tim Leissner.
Muhammad Shafee turut menyatakan, sejumlah AS$576.9 juta telah diseleweng daripada 1MDB Energy manakala lebih daripada AS$400 juta dipindahkan ke dalam Blackstone.
Sewaktu dirujuk dengan carta aliran wang dalam 1MDB, Azmi menyatakan, bekas Perdana Menteri tidak menerima sebarang pemindahan wang manakala pihak yang mendapat faedah daripada penipuan itu adalah Aabar Investments PJS Ltd. dan Jho Low.
Ketika ditanya berhubung pembelian kapal layar mewah `Equanimity’, saksi menyatakan tidak tahu menahu berhubung perkara itu dan lembaga pengarah 1MDB juga tidak berbuat apa-apa mengenainya.
Hakim Datuk Collin Lawrence Sequerah kemudian menetapkan esok bagi pengurusan kes untuk memaklumkan perkembangan rayuan Najib di Mahkamah Persekutuan. – KOSMO! ONLINE


Terpaksa kepit anak guna kaki untuk beri makan ubat
Oleh KOSMO!

14 Mac 2022, 5:25 pm
PETALING JAYA – “Kepit anak celah kaki, ikat tangan, tahan mulut dan campurkan ubat dalam makanan.”
Demikian antara komen yang diberikan oleh orang ramai apabila pelbagai cara terpaksa dilakukan oleh mereka hanya untuk memastikan anak berjaya disuapkan ubat.
Situasi ini turut dihadapi seorang wanita yang dikenali sebagai Cik Piya berkongsi tindakannya mengepit kemas tubuh anak lelakinya menggunakan kaki ketika ingin memberi minum ubat.
Difahamkan, anak lelakinya telah dijangkiti virus Covid-19 selang beberapa hari dirinya disahkankan positif.
Namun, menjadi kesukaran kepada wanita tersebut disebabkan anaknya itu sangat liat dan sukar jika diminta untuk makan ubat meskipun ia hanya dalam bentuk cecair.
“Mula-mula mama (Cik Piya) positif, selang tiga hari adik pula positif, tapi budak kecik susah sangat nak makan ubat terpaksa buat macam itu untuk bagi makan ubat.

“Doakan kami cepat sembuh,” katanya.
Menjengah ke ruangan komen, rata-rata orang ramai turut mengakui pernah bertindak sama seperti yang dilakukan Cik Piya semata-mata untuk memastikan anak diberikan minum ubat demi kebaikan dan kesihatan mereka.
“Anak saya pun jenis susah nak makan ubat, setiap kali tak sihat, dan nak beri makan ubat, memang saya dan suami buat macam ini, kepit badan celah kaki atau ikat tangan anak, kalau tak buat macam itu, sampai sudah anak tak akan makan ubat,” kongsi seorang pengguna.
“Hanya kaum ibu je tahu cara nak bagi anak makan ubat, memang kesian bila anak nangis kena paksa makan ubat, tapi lagi kesian lihat anak tanggung sakit dan saya sendiri selalu tahan mulut anak biar terbuka untuk masukkan ubat, kalau tidak dikeluarkan balik” ujar pengguna yang lain.
“Biar orang nampak macam kasar dengan anak, selagi tidak memudaratkan mereka, lakukanlah apa sahaja, untuk pastikan anak sihat, kalau terlalu manja, memang lambat la nak baik dari sakit atau demam,” kata Mas Idayu. – KOSMO! ONLINE


Ghairah tawaran seks, pelajar kolej rugi RM10,000
Oleh DIYANATUL ATIQAH ZAKARYA

14 Mac 2022, 5:37 pm
MELAKA – Wang simpanan seorang pelajar kolej berjumlah RM10,000 ‘licin’ selepas terpedaya dengan tawaran seks di Twitter, Sabtu lalu.
Timbalan Ketua Jabatan Siasatan Jenayah Komersial negeri, Deputi Superintendan Azmi Aziz berkata, mangsa berusia 18 tahun terpedaya selepas tertarik dengan pakej perkhidmatan seks selama dua jam.
“Mangsa menekan pautan dan bersambung ke aplikasi Telegram sebelum ditawarkan pakej perkhidmatan seks pada harga RM300 untuk tempoh dua jam,” katanya dalam kenyataan di sini, hari ini.
Suspek memberitahu bayaran perlu dibuat melalui tambah nilai kredit dan mangsa diminta untuk menunggu di hadapan sebuah kedai serbaneka di Batu Berendam pada hari sama.
“Seorang lelaki menghubungi mangsa meminta membuat bayaran deposit tambahan sebagai cagaran supaya wanita tersebut tidak dicederakan dan remaja itu membayar sehingga RM10,000 sebelum menyedari dia ditipu,” katanya. – KOSMO! ONLINE


Wanita pelik jumpa darah bentuk tangan
Oleh KOSMO!

14 Mac 2022, 5:52 pm
PETALING JAYA – Tular sebuah gambar di laman sosial menunjukkan kesan tompokan darah yang didakwa muncul secara tiba-tiba di sebuah kediaman baru-baru ini.
Menerusi perkongsian di Twitter @ddgafdat, perkara itu mula disedari olehnya ketika bangun pagi dan telah menimbulkan tanda tanya apabila darah yang ditemui bukan miliknya.
“Bangun pagi tadi aku nampak darah ni aku ingat ni darah haid ke apa tapi bila cek bukan .
“Lepastu, sebab dia nampak kesan macam tangan , aku lihat tangan dan kaki aku tetapi tiada apa-apa.
“Kesan darah tu ada di lantai dan seperti diseret ke bawah katil,” ciapnya dalam satu hantaran.
Bagaimanapun, masa dan lokasi sebenar kejadian itu tidak dapat dikenal pasti.

Jelasnya lagi, kesan darah itu juga bukan milik haiwan atau serangga kerana dia tidak mempunyai sebarang binatang perliharaan.
“Kalau nak cakap kucing tangkap tikus atau tikus mati adalah tidak masuk akal sebab rumah tiada kucing dan tikus,” katanya.
Susulan perkongsian itu, rata-rata orang ramai turut berkongsi pengalaman mereka berhadapan dengan situasi berikut.
“Saya nak kongsi sikit pengalaman saya ‘bersihkan’ rumah. Kena azankan kat tengah-tengah rumah. Buat tiga hari berturut,” kata ezzmo.
“Dulu penah jadi juga dekat rumah kat kampung . Kami bangun pagi tengok ada darah dekat depan pintu (dalam rumah). Ada juga kesan jari macam ni,” luah anysnatrah. – KOSMO! ONLINE


[VIDEO] Pemandu Myvi maut kereta terbabas rempuh Kelisa
14 Mac 2022, 4:24 pm
HULU SELANGOR – Seorang lelaki maut selepas kenderaan yang dipandunya terbabas lalu merempuh sebuah kenderaan lain di laluan bertentangan di Kilometer 8, Jalan Sungai Choh-Bukit Beruntung, dekat sini hari ini.
Dalam kejadian kira-kira pukul 9 pagi itu, mangsa berusia 22 tahun yang memandu kereta jenis Perodua Myvi cedera parah dan meninggal dunia di lokasi kejadian.
Ketua Polis Daerah Hulu Selangor, Superintendan Arsad Kamaruddin berkata, kejadian berlaku melibatkan dua buah kenderaan antara Perodua Myvi dan Kelisa yang dinaiki pasangan suami isteri berusia 61 dan 60 tahun.
“Hasil siasatan pihak polis mendapati kemalangan berlaku ketika mangsa yang memandu Perodua Myvi seorang diri menghala ke Pekan Bukit Sentosa, dekat sini.
“Secara tiba-tiba kenderaan yang dipandunya dipercayai hilang kawalan dan terbabas lalu memasuki laluan bertentangan serta merempuh Perodua Kelisa yang dinaiki pasangan warga emas itu,” ujarnya dalam kenyataan hari ini.
Kemalangan terbabit turut menyebabkan seorang lelaki maut.
Menurutnya, kemalangan itu menyebabkan mangsa parah dan meninggal dunia di tempat kejadian.

Katanya, jenazah mangsa dibawa ke Unit Forensik Hospital Kuala Kubu Bharu untuk bedah siasat.
“Manakala pemandu Perodua Kelisa (suami) yang cedera turut dikejarkan ke hospital sama untuk rawatan lanjut,” ujarnya. – KOSMO! ONLINE


Pelantikan MB bergantung hasil pertemuan dengan Sultan Johor
Oleh MOHAMAD FAIZAL HASHIM

14 Mac 2022, 4:17 pm
JOHOR BAHRU – Proses penyerahan watikah serta pelantikan Menteri Besar Johor ke-19 adalah bergantung kepada hasil pertemuan Pengerusi Barisan Nasional (BN) selepas menghadap Sultan Johor, Sultan Ibrahim Sultan Iskandar pada petang hari ini.
Pengerusi BN Johor, Datuk Seri Hasni Mohammad berkata, iitu merupakan sebahagian proses bagi pelantikan Menteri Besar.
Hasni berkata, beliau tidak bersama dengan Ahmad Zahid yang dijangka dilakukan pada petang ini di lokasi yang tidak ketahui.
“Apabila Suruhanjaya Pilihan Raya (SPR) menyerahkan keputusan rasmi Pilihan Raya Negeri (PRN) Johor kepada Istana Johor, Presiden (BN) menghadap Sultan Johor.
“Soal bila pelantikan Menteri Besar itu bergantung kepada pertemuan Ahmad Zahid bersama Sultan Johor pada petang tadi,” katanya kepada pemberita di Bangunan UMNO di Jalan Yahya Awal, di sini hari ini.
Terdahulu, Ahmad Zahid mengadakan pertemuan dengan Timbalan Presidennya, Datuk Seri Mohamad Hasan dan Hasni di Bangunan UMNO sebelum berlepas menghadap Sultan Johor.-KOSMO! ONLINE


Khairuddin umum tinggalkan Pas
Oleh ZULKIFLI MANZOR

14 Mac 2022, 4:52 pm
KUALA LUMPUR – Ahli Parlimen Kuala Nerus, Datuk Dr. Mohd. Khairuddin Aman Razali mengumumkan beliau membuat keputusan meninggalkan Pas selepas lebih 33 tahun menjadi ahli parti itu.
Menurut beliau, keputusan tersebut telah dimaklumkan kepada Setiausaha Agung Pas, Datuk Seri Takiyuddin Hassan ketika bertemu di bangunan Parlimen pada pukul 2.30 petang ini.
“Saya mengucapkan terima kasih kepada Pas atas peluang menjadi ahli sejak 1989 dan seterusnya menjawat pelbagai jawatan kepimpinan sejak 1999.
“Merujuk kepada Perlembagaan Pas Fasal 15 (1)(a) Keberhentian Ahli dengan permintaan sendiri dan (2) seseorang ahli boleh memaklumkan keberhentiannya daripada menjadi ahli dengan bersurat kepada Setiausaha Agung.
“Maka saya pemegang nombor keahlian Pas 313899 memohon untuk berhenti daripada menjadi ahli Pas,” katanya pada sidang media di bangunan Parlimen hari ini. – KOSMO! ONLINE


Pegawai APM, pemilik akaun Facebook beri keterangan esok
Oleh NOR AZIAH MAT NOH

14 Mac 2022, 4:47 pm
AMPANG JAYA – Pegawai Angkatan Pertahanan Awam Malaysia (APM) dan pemilik akaun Facebook akan dipanggil esok untuk dirakam keterangan berhubung video tular di lokasi tanah runtuh di Taman Bukit Permai 2, di sini pada Khamis lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kedua-dua individu itu dipanggil untuk memberi keterangan di Ibu Pejabat Polis Daerah (IPD) Ampang Jaya.
“Pegawai APM itu dipanggil susulan ingkar arahan yang diberikan Komander Operasi Bencana dan telah masuk ke lokasi bencana yang merupakan kawasan larangan tanpa kebenaran.
“Sementara itu, pemilik akaun Facebook pula dirakam keterangan kerana memuat naik video Komander Operasi Bencana memberi arahan di lokasi kejadian,” katanya dalam satu kenyataan hari ini.
Terdahulu, Kosmo! melaporkan polis telah membuka kertas siasatan berhubung penularan video terbabit di media sosial.
Kes disiasat di bawah Seksyen 188, Seksyen 505(b) Kanun Keseksaan dan Seksyen 233 Akta Komunikasi & Multimedia 1998. – KOSMO! ONLINE


Ajal kemalangan selepas keluar minum dengan rakan
Oleh ROHANA MOHD. NAWI

14 Mac 2022, 5:19 pm
MACHANG – Seorang pelajar institusi pengajian tinggi awam (IPTA) maut selepas motosikal yang ditunggang terbabas ke dalam longkang di Kilometer 7, Jalan Machang-Tanah Merah di sini semalam.
Dalam kejadian pukul 11.30 malam itu, Wan Muhammad Fahim Wan Khairuddin, 22, dalam perjalanan pulang ke rumah di Kampung Kelaweh di sini selepas minum bersama rakannya.
Ketua Polis Daerah Machang, Deputi Superintendan Ganti Jimmy berkata, mangsa disahkan meninggal dunia pukul 3 pagi tadi selepas bertarung nyawa selama lebih tiga jam di Hospital Machang di sini.
Menurutnya, siasatan awal mendapati, mangsa yang menunggang motosikal Gentleman 200 hilang kawalan kerana jalan basah sebelum terbabas ke dalam longkang.
“Kemalangan itu disedari oleh orang awam ketika melalui kawasan berkenaan yang gelap kerana tiada lampu jalan,” katanya ketika dihubungi Kosmo! hari ini.- KOSMO! ONLINE


Laung ‘Bubar Parlimen’ depan PM tindakan biadab
Oleh ROSALWANI CHE SOH

14 Mac 2022, 4:59 pm
KOTA BHARU – Laungan ‘Bubar Parlimen’ terhadap Perdana Menteri, Datuk Seri Ismail Sabri Yaakob selepas Barisan Nasional (BN) menang 40 kerusi Dewan Undangan Negeri (DUN) Pilihan Raya Negeri (PRN) Johor kelmarin boleh disifatkan sebagai biadab dan kurang ajar.
Ketua Pergerakan UMNO Bahagian Kubang Kerian, Shahrul Fadhel Mohd. Aziz berkata, pembubaran Parlimen bukan suatu perkara yang boleh diambil mudah dan dilakukan dengan emosi kerana banyak aspek perlu diambil kira.
Menurutnya, sikap terburu-buru dan berasa terlalu yakin membuatkan rakyat menjadi meluat dan ‘mood’ rakyat akan beralih kepada pihak lain dalam Pilihan Raya Umum Ke-15 (PRU-15) nanti.
“Dalam kegembiraan meraikan kemenangan BN, saya secara peribadi merasa sedikit ralat dan terkilan apabila terlihat di khalayak, segelintir pihak yang melaungkan frasa ‘Bubar Parlimen’ terhadap Perdana Menteri yang boleh dikatakan amat biadab dan kurang ajar.
“Justeru, amat tidak wajar jika segelintir pihak ini bersikap kurang ajar kepada Perdana Menteri seolah-olah beliau datang daripada pihak lawan.
“Kemenangan ini hadir bersama besarnya tanggungjawab untuk membawa aspirasi rakyat. ‘Mood’ rakyat yang menyebelahi BN ini dicapai daripada rasa yakin rakyat di bawah kepimpinan Ismail Sabri sebagai Perdana Menteri yang sedang memacu kerajaan ke arah pemulihan berikutan pelbagai musibah yang melanda negara,” katanya dalam satu kenyataan hari ini.- KOSMO! ONLINE


5,571 perwakilan sertai PAU 2021
Oleh HARRITH HISHAM

14 Mac 2022, 4:33 pm
KUALA LUMPUR – Seramai 5,571 orang perwakilan akan menghadiri Perhimpunan Agung UMNO (PAU) 2021 yang akan bermula pada Rabu ini di Pusat Dagangan Dunia (WTC).
Setiausaha Agung UMNO, Datuk Seri Ahmad Maslan berkata, ketetapan jumlah itu dibuat berikutan mematuhi prosedur operasi standard (SOP) yang ditetapkan oleh Kementerian Kesihatan (KKM).
“Jumlah perwakilan PAU adalah 2,680 termasuk 61 perwakilan Mahasiswa Nasional.
“Manakala, Seramai 959 orang perwakilan menyertai Perhimpunan Agung Pergerakan Wanita UMNO, (971) Perhimpunan Agung Pergerakan Pemuda dan (961) Perhimpunan Agung Pergerakan Puteri,” katanya pada sidang media di Menara Dato Onn, hari ini.
Ahmad Maslan turut memberitahu, PAU kali ini akan diadakan sepenuhnya secara fizikal dengan kapasiti perwakilan separuh daripada dewan yang digunakan.
“Kita tidak akan melakukan hibrid, namun kita akan gunakan beberapa buah dewan bagi menempatkan kesemua perwakilan.

“Yang hadir juga perlu lengkap vaksinasi dan yang bergejala sememangnya dilarang hadir, perlu ada tanggungjawab sendiri,” ujarnya.
Mengulas lanjut mengenai usul yang akan dibentangkan, ia akan diputuskan dalam satu mesyuarat esok.
“Diharapkan perbahasan dipilih bukan sahaja menjerumuskan kepada isu politik malah turut menyentuh isu Covid-19, pendidikan dan agama,” jelasnya.
Terdahulu, Mesyuarat Majlis Kerja Tertinggi (MKT) UMNO memutuskan PAU 2021 diadakan bermula 16 hingga 19 Mac ini. – KOSMO! ONLINE


Insentif pengecualian fi LKM OKU boleh dipohon esok
Oleh MOHD. HUSNI MOHD. NOOR

14 Mac 2022, 4:43 pm
PUTRAJAYA – Kementerian Pengangkutan (MOT) memaklumkan insentif pengecualian bayaran fi Lesen Kenderaan Motor (LKM) ke atas kenderaan milik Orang Kelainan Upaya (OKU) akan dibuka untuk permohonan mulai esok.
MOT menerusi satu kenyataan berkata, pengecualian hanya diberikan kepada kenderaan motor diubahsuai dan tidak diubahsuai bagi Kenderaan Pemasangan Tempatan (CKD) dan kereta nasional sahaja.
Menurutnya, kenderaan motor itu juga hendaklah didaftarkan dan dilesenkan di atas nama individu OKU tersebut, dan individu OKU hendaklah telah berdaftar serta mempunyai kad OKU yang dikeluarkan oleh Jabatan Kebajikan Masyarakat (JKM).
“Pengecualian juga dipanjangkan kepada kenderaan motor yang didaftarkan atau dimiliki oleh ibu bapa atau penjaga yang berdaftar dan mempunyai anak OKU.
“Ia juga dipanjangkan kepada pasangan suami isteri yang mempunyai pasangan OKU, dengan syarat individu OKU terbabit juga telah berdaftar dengan JKM,” katanya hari ini.
Katanya, mana-mana pemilik kenderaan yang terbabit yang telah melesenkan kenderaan mulai 1 Januari 2022, pemilik kenderaan atau wakil boleh hadir ke kaunter JPJ untuk menyerahkan semula LKM dan berhak dibayar rebet dengan apa-apa amaun ditetapkan. – KOSMO! ONLINE


Akses Instagram disekat di Rusia
Oleh Kosmo

14 Mac 2022, 4:34 pm
MOSCOW – Pengguna Instagram di Rusia tidak dapat melayari laman media sosial itu hari ini selepas Moscow dilaporkan menuduh syarikat induknya, Meta, sebagai membenarkan muat naik berbentuk keganasan disuarakan terhadap negara itu.
Tindakan itu diambil selepas akses terhadap Facebook dan Twitter turut disekat di Rusia awal bulan ini sebagai sebahagian daripada langkah Moscow untuk mengawal penyebaran maklumat mengenai operasi ketenteraannya di Ukraine.
Laman Instagram di Rusia hari ini muncul dalam senarai sumber online yang disekat oleh badan pengawal selia media Rusia, Roskomnadzor.
Facebook dan Instagram digunakan secara meluas di Rusia dan menjadi platform media sosial paling popular dalam kalangan golongan muda negara itu.
Bagi kebanyakan perniagaan kecil pula, Instagram merupakan platform utama untuk pengiklanan, jualan dan komunikasi bersama pelanggan. – AFP


MAHB buat persediaan bagi pembukaan pintu sempadan
Oleh SHAMSUL KAMAL AMARUDIN

14 Mac 2022, 4:28 pm
LUMUT – Malaysia Airports Holdings Berhad (MAHB) akan mengumumkan protokol kesihatan yang perlu dilaksanakan di lapangan terbang seluruh negara apabila pintu sempadan antarabangsa dibuka pada 1 April ini.
Pengerusi MAHB, Datuk Seri Dr. Zambry Abd. Kadir berkata, tugas syarikat itu dalam fasa endemik nanti bergantung kepada keputusan kerajaan.
“Ketika ini MAHB sedang berurusan dengan Kementerian Kesihatan Malaysia (KKM) dan Majlis Keselamatan Negara (MKN) bagi perkara tersebut.
“Ini dalam usaha memudah cara proses-proses dilaksanakan kepada penumpang di lapangan terbang,” katanya.
Beliau ditemui pemberita selepas merasmikan Program #MYAirportCARES Pek Ceria Kembali Ke Sekolah MAHB di Seri Manjung hari ini.
Turut hadir Pengurus Besar Kanan Perkhidmatan Komersial MAHB, Hani Ezra Hussin dan Pegawai Daerah Manjung, Shamsul Ridzuan Idris. – KOSMO! ONLINE.


Kereta terbakar ada kaitan kegiatan seludup bahan api
Oleh YATIMIN ABDULLAH

14 Mac 2022, 3:53 pm
PASIR MAS – Sebuah kereta jenis Perodua Kancil yang terbakar di sebuah stesen minyak di Rantau Panjang di sini hari ini dipercayai mempunyai kaitan dengan kegiatan penyeludupan bahan api ke negara jiran.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal di tempat kejadian, terdapat tong plastik di dalam kereta tersebut yang disyaki diguna untuk mengisi minyak bagi tujuan penyeludupan.
Menurutnya, pekerja pam di stesen minyak berkenaan turut memaklumkan telah melihat api menyala dari bahagian bawah kereta tersebut semasa seorang lelaki sedang mengisi petrol tersebut di pam bernombor tujuh.
“Api tersebut kemudian telah merebak ke bahagian belakang kereta dan lelaki tersebut terus melarikan diri. Saksi turut memaklumkan tiada unsur khianat yang menyebabkan kebakaran tersebut berlaku,” katanya dalam satu kenyataan di sini hari ini.
Mohd. Nasaruddin memberitahu, berdasarkan risikan dan maklumat orang awam, pemandu kereta itu dipercayai berusia 36 tahun.
Katanya, sehubungan dengan itu, polis sedang mengesan suspek yang beralamat di Rantau Panjang itu. – KOSMO! ONLINE.


Kurangkan kebergantungan kepada ujian PCR
Oleh SITI A'ISYAH SUKAIMI

14 Mac 2022, 3:44 pm
PUTRAJAYA – Kebergantungan kepada ujian RT-PCR (PCR) perlu dikurangkan dengan melebihkan kepada ujian RTK-Ag (RTK) sewaktu fasa peralihan endemik di negara ini.
Menteri Kesihatan, Khairy Jamaluddin Abu Bakar berkata, ia memandangkan ujian PCR lebih mahal manakala, ujian RTK pula lebih murah serta mudah didapati di pasaran.
“Lagipun mengikut pakar, RTK memadai untuk mengesan kes positif yang mempunyai tahap kebolehjangkitan tinggi berbanding PCR sangat-sangat sensitif. Sampai orang yang sudah sembuh pun, masih lagi positif apabila mengambil ujian PCR.
“Keduanya, ujian PCR tak pantas, tak cepat macam ujian RTK. Kita tunggu 15 minit sahaja dan kita tahu sama ada positif dengan kebolehjangkitan atau tidak,” katanya dalam rakaman video dimuat naik pada Facebook Kementerian Kesihatan di sini hari ini.
Beliau berkata, dalam situasi ketika ini iaitu varian Omicron yang lebih pantas dan lebih cepat merebak, penggunaan ujian RTK adalah lebih berkesan.- KOSMO! ONLINE


Wanita rugi RM14,700 ditipu dan diugut
Oleh KHAIRULMIZAN YAHYA

14 Mac 2022, 3:57 pm
TEMERLOH – Sudahlah ditipu, diugut pula. Itu nasib malang yang menimpa seorang wanita dari Mentakab di sini selepas terpedaya dengan sindiket penipuan pinjaman tidak wujud.
Mangsa yang berusia 47 tahun dan bekerja sebagai pembantu kedai bunga pada mulanya melihat satu iklan pinjaman wang di media sosial Facebook pada 9 Mac lalu.
Mangsa kemudian menekan pautan pada iklan berkenaan sebelum dia dihubungi suspek yang memperkenalkan diri sebagai Ellen dan selepas perbincangan, mangsa bersetuju untuk membuat pinjaman sebanyak RM50,000.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, mangsa diminta membuat beberapa bayaran atas pelbagai alasan untuk mendapatkan pinjaman berkenaan.
“Dalam tempoh dua hari iaitu pada 11 dan 12 Mac lalu, mangsa telah membuat lima kali transaksi pemindahan wang ke dua akaun berbeza yang diberikan suspek berjumlah RM14,700.
“Selepas membuat semua bayaran berkenaan, suspek masih meminta mangsa membuat bayaran lagi sebanyak RM6,000 sebagai bayaran tambahan tetapi mangsa enggan berbuat demikian,”katanya dalam kenyataan, di sini, hari ini. – KOSMO! ONLINE>


Suami saya memang lembut, budiman – Ernie Zakri
Oleh MOHD. HAIKAL ISA

14 Mac 2022, 3:40 pm
PETALING JAYA – Penyanyi Ernie Zakri mengambil tindakan enggan melenting saat berdepan sindirin netizen yang mendakwa suaminya, Syamel mempunyai ciri-ciri feminin.
Ernie atau nama sebenarnya, Nur Ernie Shahirah Zakri, 30, berkata, suaminya sememangnya seorang lelaki lemah lembut.
“Kacak juga laki (suami) saya walaupun ada orang cakap ‘nonok vibes’ (berciri keperempuanan). Tepuk kang.
“Saya tak kisah dengan komen tersebut. Suami saya sememangnya sangat lembut dan dia seorang lelaki budiman. I like him (saya suka dia),” katanya menerusi beberapa ciapan dalam Twitter.
Pelantun lagu Boneka itu juga tidak berkecil hati dengan komen-komen nakal yang dilontarkan segelintir netizen.
“Tapi banyak yang komen begitu, semuanya ada vibes yang sama (ketawa).

“Okeylah, saya tiada marah-marah pun. Seronok sahaja. Kami (dia dan suami) okey sahaja tau dan tak marah pun,” katanya.
Dalam pada itu, Syamel atau nama sebenarnya, Syameel Aqmal Mohd. Fodzly turut memberi respons sinikal berhubung pandangan melulu netizen dengan ciapan berbunyi: “Kena berdiri tengok gamaknya lepas ini masa menyanyi. Terima kasih kerana menonton.”
Terdahulu, seorang pengguna Twitter memuat naik ciapan selepas menonton persembahan pembukaan Syamel bersama Tomok dan Ayie Elham mendendangkan untaian lagu popular kumpulan KRU pada konsert suku akhir Big Stage 2022 malam tadi.
“Letup (hebatlah) Syamel walaupun nonok vibes,” ciap individu berkenaan.
Perkataan ‘nonok’ mengikut Kamus Dewan Edisi Keempat bermaksud alat kemaluan perempuan. Dalam kalangan sekelintir kelompok masyarakat menggunakan perkataan tersebut merujuk golongan lelaki yang mempunyai ciri-ciri keperempuanan. – KOSMO! ONLINE


Ahmad Zahid menghadap Sultan Johor
Oleh MOHAMAD FAIZAL HASHIM

14 Mac 2022, 3:38 pm
JOHOR BAHRU – Pengerusi Barisan Nasional (BN), Datuk Seri Ahmad Zahid Hamidi menghadap Sultan Johor, Sultan Ibrahim Sultan Iskandar di sini sebentar tadi.
Presiden UMNO itu dijangka menghadap Sultan Ibrahim dipercayai berhubung pelantikan Menteri Besar Johor yang juga Pengerusi BN Johor, Datuk Hasni Mohammad.
Difahamkan, ia selepas BN berjaya mendapat mandat bagi membentuk kerajaan negeri selepas memenangi 40 kerusi Dewan Undangan Negeri (DUN) pada Pilihan Raya Negeri (PRN) Johor baru-baru ini.
Terdahulu, Presiden UMNO itu tiba Bangunan UMNO di Jalan Yahya Awal di sini pada pukul 2.30 petang bagi mengadakan pertemuan dengan Timbalan Presidennya, Datuk Seri Mohamad Hasan dan Hasni.
Setelah selesai pertemuan ringkas selama 20 minit itu, Ahmad Zahid bergerak meninggalkan Bangunan UMNO pada pukul 2.50 petang ini.
Sumber memberitahu, Ahmad Zahid yang juga Presiden UMNO bertolak dari Kuala Lumpur pada pukul 11 pagi tadi selepas menerima titah Sultan Ibrahim.-KOSMO! ONLINE


Tiada lagi pengeluaran wang KWSP
Oleh ZULKIFLI MANZOR

14 Mac 2022, 3:34 pm
KUALA LUMPUR – Kementerian Kewangan memberi bayangan bahawa tiada lagi pengeluaran khas dana Kumpulan Wang Simpanan Pekerja (KWSP) dibenarkan selepas pelaksanaan skim i-Lestari, i-Sinar dan i-Citra sebelum ini.
Menteri Kewangan, Tengku Datuk Seri Zafrul Tengku Abdul Aziz berkata, ketiga-tiga skim sebelum ini itu merupakan pengeluaran prapersaraan yang hanya diperkenalkan sebagai langkah sementara.
“Tiga program ini hanya langkah sementara bagi membantu kelangsungan hidup ahli KWSP dalam menempuh impak Covid-19 semasa Perintah Kawalan Pergerakan (PKP).
“Negara lain seperti Australia, Chile dan Peru juga membenarkan akses awal kepada simpanan persaraan bagi membantu rakyat, tetapi sekarang tidak lagi dibenarkan.
“Singapura pula langsung tidak membenarkan sebarang pengeluaran dana persaraan atas tujuan Covid-19,” katanya pada persidangan Dewan Rakyat di sini hari ini. – KOSMO! ONLINE


Selepas ijazah sarjana, Vanidah rancang sambung PHD
Oleh HARYATI KARIM

14 Mac 2022, 3:24 pm
PETALING JAYA – Selepas empat tahun bertungkus-lumus, pelakon terkenal, Vanidah Imran akhirnya berjaya menamatkan pengajian Sarjana Seni Persembahan (Drama) di Universiti Malaya.
Ibu tunggal kepada dua cahaya itu merupakan salah seorang penerima ijazah daripada lebih 7,682 pelajar yang menamatkan pengajian pada majlis konvokesyen ke-61, Universiti Malaya pada Sabtu lalu.
Menurut ibu kepada Mikail Aimran dan Maryam Rashika itu, perjalanan empat tahun untuk menggengam segulung ijazah bukan satu perkara yang mudah.
Apatah lagi, Pelakon Wanita Terbaik Festival Filem Malaysia (FFM) ke-20 itu terpaksa membahagikan
masa antara karier, keluarga dan pelajaran.
“Pergelutan memang bukan calang-calang. Tidak mudah langsung, tetapi saya bersyukur kerana dirahmati dan mendapat sokongan rakan-rakan yang sama-sama buat sarjana, keluarga serta anak-anak,” katanya.
Vanidah, 48, yang terlebih dahulu bergelar graduan ijazah sarjana muda Pengajian Bahasa Inggeris pada tahun 2015 di Universiti Terbuka Malaysia (OUM), turut menjelaskan bukan mudah untuk menyambung pelajaran pada usia sepertinya.

“Apabila belajar pada usia melewati angka empat siri dengan tuntutan tanggungjawab serta komitmen sebagai ibu dan anak, ia bukanlah fasa mudah.
“Berbanding masa muda, kita kurang bebanan. Namun, saya terima segala-galanya dengan lapang dada. Menyambung pengajian ketika ada anak kecil dan keluarga itu menjadikan saya lebih kuat.
“Banyak mana tekanan, tanggungjawab mahupun suntikan motivasi atau nasihat daripada orang lain, pada akhirnya kita yang mengharungi perkara tersebut. Mahu buat terbaik atau sebaliknya terserah kepada diri sendiri,” ujarnya.
Tambah Vanidah, bapanya Imran Abdullah @ Indiran Koothayan antara individu
sebalik kejayaanya pada hari ini. Bapanya yang sentiasa mementingkan akademik sebenarnya
tidak bersetuju jalan seni yang menjadi pilihannya.
Bagi bapanya, kerjaya seni dilihat tidak mampu menjamin masa depan dan berharap suatu hari nanti Vanidah akan membuat pilihan yang berbeza.
“Bapa tidak pernah jemu dan berhenti meminta saya sambung belajar. Kata-katanya yang berbekas dalam hati sehingga sekarang adalah sampai bila hendak kerja berlakon balik lewat pagi.
“Saya bersyukur Allah gerakkan hati untuk saya jadi realistik sekali gus sambung belajar.Orang selalu kata buat sesuatu harus ambil kira nasihat ibu bapa.
“Ternyata apa yang bapa saya tekankan selama ini ada keberkatannya. Saya tidak pernah menyangka akan dapat tawaran masuk ke dunia akademik termasuk bergelar pensyarah.
“Itu semua antara hikmah yang dihamparkan apabila saya mula membuat keputusan besar dalam hidup untuk mengutamakan sisi akademik selain mengimbangi kehidupan hakiki. Paling penting bapa yang tidak menentu tahap kesihatannya masih berpeluang menyaksikan kejayaan ini,” katanya
Kongsi Vanidah yang juga pensyarah di Kolej Seni Kreatif, Universiti Teknologi MARA (UiTM), ijazah sarjana yang diterima cukup istimewa dan mengundang nostalgia.
Hal ini kerana, bapanya tidak dapat menyambung pengajian ijazah sarjana suatu ketika dahulu kerana kekangan kehidupan.
“Bapa saya menyambung pengajian ijazah sarjana ketika arwah ibu jatuh sakit dan didiagnosis menghidap kanser. Saya berusia tiga tahun dan adik lelaki hanya berusia 10 bulan ketika ibu meninggal dunia.
“Bergelut dengan kerja dan menjaga kami adik-beradik selain bersedih dengan pemergian ibu, satu beban yang berat menyebabkan bapa tidak dapat meneruskan pengajian,” tutur Vanidah.
Selepas ijazah sarjana, Vanidah yang sudah tiga dekad bergelar anak seni kini merancang untuk menyambung pelajaran ke peringkat Doktor Falsafah (PHD).
Menyambung pelajaran ke peringkat yang lebih tinggi bukanlah untuk membuktikan kebijaksanaannya, sebaliknya lebih kepada kepuasan diri dan sebagai jaminan untuk masa depan.
“Saya tidak cuba buktikan apa-apa atau kepada sesiapa pun. Saya puas kerana suka belajar benda baru. Matlamat diri sendiri pun bertitik tolak kepada apa yang mahu dicapai dengan mencabar diri keluar dari zon selesa.
“Anak seni tidak kira di depan atau belakang kamera juga sebenarnya ada yang mempunyai tahap pendidikan baik, tetapi sering dilihat seperti tin kosong.
“Sambung belajar adalah keputusan untuk masa depan saya dan anak. Saya harap apa yang dilakukan juga dapat dijadikan contoh dan motivasi buat anak-anak,” jelasnya.
Sungguhpun begitu, cinta Vanidah terhadap dunia seni tidak pernah padam. Malah, sehingga kini Vanidah masih membahagikan masa antara karier akdemik dan seninya sebaik mungkin. Terbaharu, Vanidah kini sibuk dengan penggambaran drama bersiri berjudul Kudeta.


Remaja dibelasah angkara mabuk
Oleh MOHAMAD FAIZAL HASHIM

14 Mac 2022, 3:48 pm
JOHOR BAHRU – Seorang remaja dibelasah sekumpulan lelaki di tempat letak kereta di Taman Nusa Bestari, dekat sini hanya disebabkan pertengkaran mulut dalam kejadian yang berlaku malam tadi.
Dalam kejadian berlaku pada 12.30 malam, remaja berusia 18 tahun itu mengalami kecederaan di bahagian kepala, belakang badan, bahagian siku kiri dan kanan, bahagian lutut kiri dan kanan serta muka.
Ketua Polis daerah Iskandar Puteri, Asisten Komisioner Dzulkhairi Mukhtar berkata, satu laporan polis telah diterima dan siasatan awal telah dijalankan.
“Orang awam yang berada di tempat kejadian telah menghubungi ambulans untuk membantu mangsa mendapatkan rawatan.
“Bertindak atas maklumat, pihak polis telah berjaya menahan mangsa yang terlibat di lokasi kejadian pada waktu sama.
“Hasil siasatan mendapati pergaduhan berlaku disebabkan perselisihan faham dan pertengkaran mulut antara suspek dan beberapa orang lelaki yang tidak dikenali ketika sedang minum minuman keras di salah sebuah restoran kawasan Taman Nusa Bestari, di sini,” katanya dalam kenyataan hari ini. – KOSMO! ONLINE


Nelayan jatuh laut ketika menjaring
Oleh MUHAMMAD ZIKRI

14 Mac 2022, 4:06 pm
PONTIAN – Usaha mencari dan menyelamat seorang nelayan yang terjatuh dari sebuah bot pukat jaring di perairan timur Pulau Pisang dekat sini, Sabtu lalu masih diteruskan sehingga kini.
Ketua Polis Daerah Pontian, Superintendan Mohammad Shofee Tayib berkata, lelaki berusia 61 tahun dikatakan keluar menjaring ikan pada sebelah pagi bersama dua lagi rakannya.
Katanya, ketika sampai dilokasi kejadian, bot tersebut telah terlanggar satu objek menyebabkan juragan dan seorang nelayan terjatuh kelaut, juragan naik semula ke atas bot, namun seorang lagi tidak dapat dikesan.
“Ekoran kejadian tersebut pengusaha atau pemilik bot telah membuat laporan di Balai Polis Pontian dan pihak kami telah meminta bantuan Pasukan Polis Marin (PPM) di Kukup bagi usaha mencari dan menyelamat.
“Gerakan mencari turut dibantu oleh beberapa aset yang berada di lapangan namun masih gagal menemui lelaki tersebut dilokasi dimana dia telah terjatuh,” katanya dalam satu kenyataan di sini hari ini. – KOSMO! ONLINE.


Suntikan dos keempat Covid-19 diperlukan- CEO Pfizer
Oleh KOSMO!

14 Mac 2022, 3:35 pm
WASHINGTON – Ketua Pegawai Eksekutif Pfizer, Dr. Albert Bourla memaklumkan bahawa kebanyakan individu perlu mendapatkan suntikan keempat vaksin Covid-19 untuk terus melindungi diri daripada virus itu selepas perlindungan sedia ada semakin berkurangan, lapor akhbar New York Post semalam.
“Ia adalah perlu untuk kebanyakan orang,’’ kata Bourla semasa temu bual dalam rancangan ‘Face The Nation’ di stesen televisyen CBS.
Beliau sebelum itu ditanya sama ada penduduk Amerika Syarikat (AS) perlu menerima suntikan dos penggalak tahunan pada setiap musim luruh.
Menurut Bourla, dua suntikan awal beserta dos penggalak tidak dapat melindungi masyarakat daripada semua varian Covid-19 kerana kekuatannya akan pudar. Beliau turut mengakui bahawa suntikan dos keempat ‘tidak dapat dielakkan’.
“Pada masa ini, perlindungan yang anda peroleh daripada suntikan dos ketiga sudah cukup baik untuk mengelakkan kemasukan ke hospital dan sakit teruk. Namun, ia tidak begitu baik untuk melawan jangkitan serta tidak dapat bertahan lama,’’ katanya.
Sementara itu, Pfizer dan syarikat-syarikat farmaseutikal lain dilaporkan sedang menghasilkan dos vaksin yang akan melindungi manusia daripada sebarang varian pada masa hadapan.

“Kami sedang berusaha dengan gigih untuk menghasilkan bukan sahaja vaksin yang dapat melindungi manusia daripada semua varian termasuk Omicron, bahkan dapat memberikan perlindungan sekurang-kurangnya setahun,’’ jelas Bourla. – Agensi


Hyundai bertindak gantung kerjasama dengan Chelsea
Oleh KOSMO!

14 Mac 2022, 2:15 pm
LONDON – Chelsea berterusan menerima tekanan daripada penaja dan terbaharu syarikat pengeluar kereta Korea Selatan, Hyundai turut menggantung kerjasama seperti yang dilakukan beberapa jenama antarabangsa sebelum ini.
Keputusan itu dibuat rentetan sekatan yang dikenakan kerajaan Britain ke atas pemilik kelab, Roman Abramovich dan penggantungan tajaan ini akan berterusan sehingga satu notis baharu dikeluarkan.
“Hyundai telah menjadi salah satu rakan kongsi terkuat dalam bola sepak dan syarikat ini sentiasa menyokong sukan ini demi kebaikan. Menerusi kerjasama dengan Chelsea FC, kami cukup bangga dengan sokongan pemain, penyokong dan juga pembangunan akar umbi.
“Bagaimanapun, dengan situasi semasa menyebabkan kami mengambil keputusan untuk menggantung aktiviti pemasaran dan komunikasi dengan kelab ini sehingga notis yang akan diberitahu kelab,” menurut kenyataan yang dikeluarkan Hyundai semalam.
Hyundai sudah menjadi rakan kongsi automotif global buat Chelsea sejak 2018, namun jenama itu kini terdesak untuk cuba ‘menjauhkan diri’ daripada Rusia selepas negara berkenaan melakukan serangan ke atas Ukraine.
Presiden Rusia, Vladimir Putin dikatakan melakukan jenayah perang selepas tentera negara itu berterusan mengebom bandar di Ukraine.
Bagaimanapun, satu lagi penaja, Trivago akan meneruskan tajaan kit latihan The Blues. – AGENSI


Datuk Seri antara 3 didakwa pecah amanah
Oleh NUZULSHAM SHAMSUDDIN

14 Mac 2022, 3:05 pm
KUALA LUMPUR – Tiga individu termasuk seorang pengarah syarikat hartanah bergelar Datuk Seri didakwa di dua Mahkamah Sesyen di sini hari ini atas pertuduhan pecah amanah dan bersubahat berhubung wang sewa unit pejabat berjumlah RM52,000 Oktober tahun lalu.
Bagaimanapun ketiga-tiga tertuduh iaitu Datuk Seri Chua Eng Wan, 48, dan dua lagi individu iaitu Chua Jia Meng, 24, dan Teh Guat Wei, 31, mengaku tidak bersalah selepas pertuduhan dibacakan terhadap mereka di hadapan Hakim Datin Sabariah Othman dan Hakim Kamarudin Kamsun.
Di hadapan hakim Sabariah, mengikut pertuduhan pindaan Eng Wan didakwa sebagai pengarah sebuah syarikat hartanah yang telah diamanahkan dengan penguasaan ke atas wang berjumlah RM52,000 yang merupakan wang sewa sebuah unit pejabat telah melakukan pecah amanah dengan curangnya telah menggunakan wang itu.
Kesalahan itu didakwa dilakukan di sebuah unit pejabat di Desa Park City, Kepong pada 11 Oktober 2021 yang didakwa mengikut Seksyen 409 Kanun Keseksaan yang memperuntukkan hukuman tidak kurang dua tahun dan maksimum 20 tahun dan sebat dan boleh dikenakan denda jika sabit kesalahan.
Sementara di hadapan hakim Kamarudin, Jia Meng dan Guat Wei masing-masing didakwa bersubahat dengan Eng Wan telah melakukan pecah amanah terhadap harta sama pada tempat dan tarikh sama yang didakwa mengikut Seksyen 109 Kanun Keseksaan yang dibaca bersama Seksyen 409 Kanun Keseksaan yang memperuntukkan hukuman sama.
Dalam prosiding hari ini pendakwaan di kendalikan Timbalan Pendakwa Raya Nur Aqilah Ishak dan Zulaaikha Moh.  Apandi manakala semua tertuduh diwakili peguam Felix Saw Chia Hui.

Mahkamah kemudian membenarkan kesemua tertuduh masing-masing diikat jamin RM10,000 dan menetapkan 14 April dan 20 April ini untuk sebutan semula kes. – KOSMO! ONLINE


Pesakit Covid-19 disyaki lari kuarantin maut kemalangan
Oleh MOHD AZLI ADLAN

14 Mac 2022, 3:00 pm
HULU TERENGGANU – Seorang lelaki warga emas yang positif Covid-19 dipercayai melarikan diri dari pusat kuarantin maut dalam kemalangan di KM 28, Jalan Kuala Terengganu – Kuala Berang berhampiran sebuah kilang di sini hari ini.
Dalam kejadian pada pukul 8 pagi itu, lelaki berusia 66 tahun itu meninggal dunia akibat kecederaan parah di beberapa anggota badan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, siasatan awal mendapati mangsa yang positif Covid-19 sedang menjalani kuarantin di Hospital Hulu Terengganu di sini sejak Khamis minggu lalu.
“Dia dikatakan bertindak nekad melarikan diri dari wad kuarantin hospital itu dengan menaiki motosikal jenis Honda C10O pada pukul 6.30 pagi.
“Motosikal itu milik salah seorang kakitangan Hospital Hulu Terengganu yang diletakkan di kawasan surau hospital berkenaan,” katanya ketika dihubungi Kosmo! di sini hari ini.
Mohd. Adli berkata, pesakit Covid-19 tersebut dikatakan memecut motosikal berkenaan menghala ke arah Wakaf Tapai, Marang.

Tambah beliau, lelaki itu tiba-tiba membuat pusing U melawan arus sebaik tiba di persimpangan Bukit Perpat sebelum dikatakan hilang kawalan lalu terbabas sebaik tiba di hadapan sebuah kilang.
“Motosikal ditunggangi mangsa dikatakan telah merempuh pembahagi jalan berhampiran kilang terbabit sebelum tercampak ke kawasan berumput di tepi jalan,” katanya. – KOSMO! ONLINE


Perang tidak jejas trafik maritim di Terusan Suez
Oleh KOSMO!

14 Mac 2022, 2:00 pm
KAHERAH – Kerajaan Mesir menafikan dakwaan yang menyatakan bahawa peperangan antara Rusia dan Ukraine telah menjejaskan trafik maritim di Terusan Suez, lapor akhbar Arab News kelmarin.
Pihak Berkuasa Terusan Suez (SCA) berkata, aktiviti perdagangan utama di laluan itu sebaliknya mencatatkan rekod tertinggi pada Februari lepas dari segi kadar transit kapal dan berat bersih muatan.
“Sebanyak 1,713 buah kapal melalui Terusan Suez dari kedua-dua arah dengan berat bersih 100.1 juta tan pada Februari lepas. Angka itu adalah berbanding 1,532 buah kapal yang melalui terusan ini pada Februari tahun lalu dengan berat bersih 97.6 juta tan,” kata SCA.
Sementara itu, kadar prestasi bagi Februari tahun ini adalah yang tertinggi dalam sejarah Terusan Suez, dengan perolehan melonjak sebanyak 15.1 peratus kepada AS$545.5 juta (RM2.3 bilion), tidak termasuk perkhidmatan navigasi.
Angka itu lebih tinggi berbanding AS$474.1 juta (RM2 bilion) yang direkodkan pada tempoh sama tahun lalu.
Kadar transit pelbagai jenis kapal pula mengukuh berbanding tempoh sama tahun lalu, dengan bilangan kapal pukal bertambah 29 peratus, kapal kontena melonjak 11.8 peratus dan kapal pengangkut kereta meningkat 22.2 peratus.

Menurut SCA, dasar pemasaran dan penetapan harga yang fleksibel telah menggalakkan syarikat-syarikat perkapalan baharu untuk melalui terusan itu.
Bagi tahun penuh 2021, Terusan Suez mencatatkan perolehan berjumlah AS$6.3 bilion (RM26.4 bilion) meskipun dalam keadaan ekonomi global yang terjejas akibat pandemik Covid-19. – AGENSI


Cuaca buruk di 9 negeri petang ini
Oleh FITRI HAZIM

14 Mac 2022, 2:56 pm
PETALING JAYA – Jabatan Meteorologi Malaysia (MetMalaysia) meramalkan keadaan ribut petir dan hujan lebat bakal berlaku di Pahang, Melaka, Johor, Sabah, Perlis, Kedah, Perak, Selangor dan Kuala Lumpur pada petang ini.
MetMalaysia dalam laporan cuaca di Facebook berkata, cuaca buruk itu melibatkan kawasan Pekan dan Rompin di Pahang.
Selain itu, hujan lebat serta ribut petir turut tertumpu di Pedalaman (Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran, Kota Belud di Sabah.
“Manakala keadaan yang sama turut melibatkan kesemua kawasan di Melaka dan Johor,” katanya di sini hari ini.
Tambahnya, keadaan ini dijangka berterusan sehingga pukul 5 petang nanti bagi negeri-negeri terlibat.
Sementara itu, amaran ribut petir juga dikeluarkan bagi negeri Kedah melibatkan kawasan Kubang Pasu, Padang Terap, Sik dan Baling serta beberapa daerah di negeri Perak dan Selangor.

“Cuaca buruk turut diramal berlaku di seluruh kawasan negeri Perlis dan Kuala Lumpur.
“Keadaan hujan lebat serta ribut petir di negeri-negeri ini pula dijangka berlarutan sehingga pukul 7 petang hari ini,” jelasnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Najib setuju isu caruman KWSP terus digesa
Oleh KOSMO!

14 Mac 2022, 2:08 pm
PETALING JAYA – Ahli Parlimen Pekan, Datuk Seri Najib Tun Razak bersetuju dengan tindakan Gabungan Persatuan Pengguna Malaysia (FOMCA) yang menggesa Putrajaya agar membenarkan rakyat mengeluarkan caruman Kumpulan Wang Simpanan Pekerja (KWSP).
Dalam satu hantaran di Facebook, beliau berkongsi kata-kata daripada Presiden FOMCA, Marimuthu Nadason yang memperjuangkan isu tersebut demi kesejahteraan rakyat.
“Presiden Fomca, Marimuthu Nadason berkata, daripada membiarkan rakyat memilih ah long dan pemberi pinjam wang tidak berlesen yang akan memburukkan lagi situasi, lebih baik mereka dibenarkan mengeluarkan KWSP.
“Kerajaan perlu faham mereka perlukan sekarang kerana ini adalah masa yang kritikal,” kongsi bekas Perdana Menteri itu hari ini.
Hantaran Datuk Seri Najib Tun Razak di Facebook hari ini.
Dalam pada itu, perkongsian beliau telah menerima pelbagai reaksi daripada orang ramai yang rata-ratanya turut bersetuju agar pencarum dibenarkan mengeluarkan wang mereka kerana ramai terjejas dan mengalami kesempitan hidup ketika ini.
“Betul sangat, kami rakyat yang miskin dan sederhana ini tengah susah sekarang dan ramai di antara kami sedang sakit, hilang upaya untuk bekerja kerana jangkitan Covid-19, diberhentikan kerja, tak ada pendapatan dan ada yang telah meninggal dunia.

“Mereka tak sempat merasa duit KWSP sendiri, bagilah kami peluang merasai duit titik peluh sendiri,” kata Hasiah Mahamad.
“Mudah-mudahan dapat dan kami terkesan dengan masalah ekonomi sekarang. Dengan adanya kelulusan dapat membantu untuk kegunaan musim persekolahan yang datang, harap-harap kerajaan keluarga Malaysia prihatin dengan permintaan rakyat,” luah Shahrul Razali. – KOSMO! ONLINE


Bastianini mahu berada di podium
Oleh KOSMO!

14 Mac 2022, 2:45 pm
LOMBOK – Pemenang Grand Prix (GP) Qatar, Enea Bastianini tidak mahu terlalu mendabik dada menjelang perlumbaan GP Indonesia di Litar Antarabangsa Mandalika yang dijadualkan berlangsung hujung minggu ini.
Meskipun melakar sejarah tersendiri di Qatar minggu lalu, namun pelumba pasukan Gresini Racing itu percaya saingan pasti menjadi lebih sengit menjelang pusingan kedua Kejuaraan Motosikal Dunia (MotoGP) itu nanti.
Bastianini mengakui, dia tidak tahu sama ada mampu untuk menampilkan aksi sama seperti di Qatar, namun percaya kemampuan jentera berdasarkan catatan masa dilakukan pada sesi ujian pramusim sebelum ini.
“Sudah tentu saya tidak pasti kami boleh terus pantas seperti di Qatar pada GP Indonesia nanti. Bagaimanapun, saya percaya dengan potensi yang dimiliki jentera kami.
“Kami sangat pantas di Jerez dan Mandalika pada ujian pramusim terdahulu. Selain itu, saya juga turut melakukan rekod sepusingan di Malaysia, justeru saya mahu terus berada di podium,” kata pelumba Itali itu.
Pada masa sama, dia juga berwaspada dengan potensi yang dimiliki pasukan-pasukan lain termasuk KTM dan Repsol Honda berdasarkan perlumbaan di GP Qatar minggu lalu.

“Memang saya yakin dengan kemampuan diri tetapi anda semua tahu apa yang boleh dilakukan oleh Pol Espargaro (Honda), Brad Binder (KTM) serta pelumba-pelumba lain. Oleh itu, saya tidak boleh terlalu selesa,” ujar Bastianini. – AGENSI


Hamilton belum pasti menang GP Bahrain
Oleh KOSMO!

14 Mac 2022, 2:30 pm
SAKHIR – Juara dunia tujuh kali, Lewis Hamilton ragu dia mampu untuk memenangi perlumbaan sulung Formula Satu (F1) musim ini menjelang Grand Prix (GP) Bahrain di Litar Antarabangsa Bahrain minggu depan.
Pemandu Mercedes AMG itu mengakui, dia masih belum berpuas hati dengan jentera W13 selepas bergelut untuk melakukan catatan masa terbaik pada sesi ujian pramusim.
Hamilton berpendapat, Ferrari dan Red Bull memiliki kelebihan untuk mencatat kemenangan sulung pada perlumbaan itu nanti selepas menampilkan aksi konsisten dalam sesi ujian.
“Saya yakin semua orang maklum bahawa kami bukan pasukan terpantas pada ketika ini. Apa yang saya nampak, Ferrari sangat pantas, begitu juga Red Bull. Kemudian barulah kami atau McLaren.
“Sukar untuk saya terangkan perkara ini, namun apa yang pasti Mercedes bukanlah pasukan terpantas buat masa sekarang. Dalam situasi ini, tidak mungkin kami boleh bersaing untuk menang,” katanya.
Bagaimanapun, dia percaya pengurusan Mercedes akan mencari jalan terbaik bagi menyediakan jentera terbaik, sekali gus memastikan pemandu-pemandu pasukan itu mampu menampilkan saingan sebenar.

“Saya yakin jentera kami ada potensi yang boleh membantu kami capai sasaran pasukan, cuma kami perlu selesaikan masalah terlebih dahulu. Apa yang pasti, kami akan bertambah baik selepas ini,” tambah Hamilton. – AGENSI


Apa sahaja jenis garam semua berbahaya
Oleh KOSMO!

14 Mac 2022, 2:42 pm
PETALING JAYA – Pengambilan garam secara berlebihan boleh menyebabkan pelbagai komplikasi kesihatan kepada diri terutamanya melibatkan penggunaan atau pemakanan produk yang berasaskan bahan tersebut.
Menerusi perkongsian di laman Facebook Public Health Malaysia, pihaknya menggesa penjual produk berasaskan garam buluh terutamanya untuk segera menghentikan aktiviti pemasaran berlebihan dengan menyatakan bahan tersebut membantu merawat penyakit.
“Jika anda adalah penjual produk berasaskan garam buluh, mohon hentikan aktiviti pemasaran berlebihan dengan menyatakan ia sebagai bahan untuk merawat penyakit.
“Garam buluh, garam himalaya, garam kosher dan garam laut adalah sejenis garam dan ia mengandungi kandungan Natrium yang hampir sama. Oleh itu pengambilan harian perlu terhad dan tidak melebihi satu sudu teh sehari,” tulisnya dalam satu kenyataan hari ini.
Menurut portal tersebut, garam buluh adalah sejenis garam biasa yang dimasukkan ke dalam buluh dan dibakar selama enam hingga lapan jam.
“Ia mungkin lebih bersih dan mengandungi kandungan potasium yang lebih tinggi, namun ia tetap sejenis garam dan tidak mempunyai kesan untuk merawat penyakit kronik.

“Sebelum ini pernah terjadinya kes melibatkan seorang pelajar universiti yang berusia 20 tahun telah dikejarkan ke bahagian kecemasan setelah mengalami muntah berterusan melebihi 10 kali dan cirit birit untuk tempoh dua hingga tiga jam,” ujarnya.
Jelasnya, pemeriksaan lanjut mendapati tubuh badannya lemah dan paras garam Sodium terlalu tinggi disebabkan beliau telah mengamalkan pengambilan garam buluh sebanyak 150 gram setiap hari selama 10 hari untuk membantu penghadaman dan mengurangkan berat badan.
Dalam pada itu, pihaknya memaklumkan mengenai pengambilan garam berlebihan boleh meningkatkan risiko penyakit hipertensi.
“Jika tidak dikawal akan menyebabkan penyakit jantung serta penyakit angin ahmar,” katanya lagi. – KOSMO! ONLINE


Dua individu terperangkap rumah kedai terbakar
Oleh NOR AZIAH MAT NOH

14 Mac 2022, 2:19 pm
KUALA LUMPUR – Suasana cemas apabila dua individu terperangkap dalam kebakaran di tingkat 3 sebuah premis rumah kedai di Jalan Desa Jaya, Taman Desa, di sini hari ini.
Pusat Gerakan Operasi (PGO) Kuala Lumpur dalam satu kenyataan berkata, pihaknya menerima panggilan berhubung kejadian pada pukul 10.23 pagi tadi.
“Seramai 35 anggota dari Balai Bomba dan Penyelamat (BBP) Seputeh, BBP Hang Tuah, BBP Bukit Jalil, BBP Wangsa Maju bersama tiga buah jentera serta Perkhidmatan Penyelamatan dan Perawatan Kecemasan (EMRS) dikejarkan ke tempat kejadian.
“Setibanya di lokasi kita mendapati berlaku kebakaran melibatkan bangunan rumah kedai yang mana seorang mangsa lelaki serta wanita terperangkap di bahagian tepi bangunan,” ujarnya dalam satu kenyataan hari ini.
Katanya, susulan itu bomba bertindak memasang tangga jentera pada bahagian tepi bangunan dan berjaya menyelamatkan kedua-dua mangsa.
“Kebakaran berjaya dikawal sepenuhnya pada pukul 10.46 pagi dan api telah memusnahkan keseluruhan premis terbabit.

“Punca sebenar kebakaran dan anggaran keseluruhan kerugian masih dalam siasatan,” katanya. – KOSMO! ONLINE


Tiga wanita bergelek di majlis akhir tahun sekolah tahfiz
Oleh KOSMO!

15 Mac 2022, 8:00 pm
JAKARTA – Aksi tiga wanita yang ‘sakan’ bergelek dalam satu majlis anjuran sebuah madrasah di Jogjakarta tular di media sosial Indonesia, lapor laman berita Suara, hari ini.
Menerusi rakaman video di Instagram @memomedsos, aksi tiga wanita bertudung dan berkaca mata sedang menari dan bergelek di atas sebuah pentas.
Aksi tarian itu dipercayai turut dirakam oleh pengunjung majlis tanpa rasa serba salah.
Sekali pandang, tidak ada yang pelik dengan tarian tiga wanita muda itu namun jika diperhatikan betul-betul, kain rentang di latar belakang pentas menimbulkan keraguan.
Kain rentang yang dilekatkan pada latar belakang pentas itu tertulis Haflah Akhir Sanah yang bermaksud sambutan akhir tahun persekolahan di sebuah madrasah.
Perbuatan yang dianggap tidak sopan ini mendapat kecaman netizen yang mempersoalkan adakah ini produk sekolah madrasah generasi kini.

“Inilah contoh masyarakat akhir zaman, produk ‘TikTok’ sekolah madrasah,” tulis seorang pengguna media sosial.
“Kasihan ibu bapa tiga remaja ini dengan perbuatan anak-anak mereka,” komen seorang lagi. – Agensi


Pasangan dinasihat guna saluran betul nikah di Siam
Oleh NUR AMALINA AZMAN

15 Mac 2022, 8:22 pm
LANGKAWI – Pasangan yang merancang untuk berkahwin di Thailand apabila pintu sempadan dibuka pada 1 April ini dinasihatkan supaya menggunakan saluran yang betul bagi mengelak berlaku kesulitan dalam perkahwinan kelak.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, mereka perlu berhati-hati dan tidak mengambil jalan mudah dengan menggunakan ejen atau sindiket nikah Siam.
“Apa yang paling penting adalah ikut cara dan saluran yang betul kerana pendaftaran perkahwinan yang menepati sudut perundangan akan menjamin hak semua pihak.
“Ikut saluran yang betul, tidak kira lah nak kahwin di London, US (Amerika Syarikat) atau Thailand kerana ia akan menjamin hak semua pihak termasuk suami, isteri dan soal daftar kelahiran anak-anak,” katanya.
Beliau berkata demikian selepas merasmikan Persidangan Ketua Pendaftar Nikah, Cerai dan Rujuk (KPNCR) seluruh negara kali ke-44 di sini hari ini.
Sementara itu, dalam perkembangan lain, beliau turut menekankan kepentingan kursus pra perkahwinan yang menitikberatkan lelaki yang mempunyai ciri-ciri qawwam.

“Lelaki yang qawwam antaranya ialah bertanggungjawab menyediakan bukan sahaja keperluan fizikal keluarganya seperti makan pakai dan tempat tinggal, malah menekankan aspek pendidikan awal di rumah untuk anak-anak,” ujarnya.
Tambahnya, garis panduan lelaki qawwam telah dikeluarkan dan boleh diaplikasikan oleh penganjur kursus pra perkahwinan di seluruh negara.
Pada majlis sama, Ahmad Marzuk turut melancarkan buku Gerbang Perkahwinan Edisi Ketiga terbitan Jabatan Kemajuan Islam Malaysia yang menjadi panduan dan rujukan utama kepada pasangan yang ingin mendirikan rumah tangga. – KOSMO! ONLINE


Gumpalan batu bawah Bumi di Afrika punca letusan gunung berapi super
Oleh KOSMO!

15 Mac 2022, 8:30 pm
CAPE TOWN, Afrika Selatan – Saintis berjaya merungkai misteri dua gumpalan batu besar di bawah permukaan Bumi yang selama ini tidak dapat dijelaskan, lapor akhbar The Sun UK, semalam.
Gumpalan batu di bawah kerak bumi masing-masing bersaiz seperti sebuah benua dan 100 kali lebih tinggi daripada Gunung Everest.
Satu daripadanya terletak di bawah Afrika, manakala satu lagi boleh ditemui di bawah Lautan Pasifik.
Seperti yang disyaki sejak tahun 1980-an, gumpalan di bawah Afrika jauh lebih tinggi.
Malah, ia adalah dua kali ganda ketinggian yang berada di seberang dunia, berukuran kira-kira 997 kilometer lebih tinggi.
Namun apa yang lebih penting, saintis mendapati bahawa gumpalan batu Afrika juga kurang tumpat dan kurang stabil.

Tiada penjelasan spesifik tentang situasi ini tetapi ia boleh menjadi sebab mengapa benua itu mempunyai lebih banyak letusan gunung berapi super sejak ratusan juta tahun berbanding gumpalan sama di Lautan Pasifik.
“Ketidakstabilan ini boleh mempunyai banyak implikasi untuk tektonik permukaan, dan juga gempa bumi dan letusan super gunung berapi,” kata seorang penyelidik dari Universiti Arizona,Qian Yuan.
Bahan-bahan termo-kimia ini secara rasmi dikenali sebagai wilayah halaju ricih rendah yang besar (LLSVP)  dan telah dikaji dengan melihat data daripada gelombang seismik dan menjalankan ratusan simulasi.
Walaupun kini saintis sudah mendapat jawapan bahawa kedua-duanya mempunyai komposisi yang berbeza namun mereka masih belum mengetahui bagaimana ia mempengaruhi mantel yang terdapat di antara teras planet dan kerak bumi.
“Kerja ini mempunyai implikasi luas untuk para saintis yang cuba memahami status masa kini dan evolusi struktur mantel dalam serta sifat perolakan mantel,” kata Yuan. – Agensi


Tidur dengan cahaya malap jejas denyutan jantung
Oleh KOSMO!

15 Mac 2022, 9:00 pm
CHICAGO, Illinois – Satu kajian baharu mendapati bahawa tidur dengan cahaya malap seperti televisyen dengan bunyi yang dimatikan berisiko meningkatkan kandungan gula dalam darah dan kadar denyutan jantung orang muda yang sihat.
Menurut laporan stesen penyiaran CNN, meskipun perbuatan itu hanya dibuat dalam satu malam sahaja, ia sudah cukup untuk memberi kesan kepada sistem tubuh.
“Cahaya malap memasuki kelopak mata dan mengganggu tidur walaupun hakikatnya peserta kajian tidur dengan mata tertutup,” kata Pengarang Kajian, Dr. Phyllis Zee yang merupakan Pengarah Pusat Perubatan Circadian dan Tidur di Fakulti Perubatan Feinberg, Universiti Northwestern.
Zee dan pasukannya memilih 20 individu sihat berusia 20-an dan menyuruh mereka menghabiskan dua malam di makmal tidur.
Malam pertama dihabiskan di dalam bilik gelap di mana tidak banyak yang boleh dilihat walaupun dengan mata terbuka. Ia diikuti dengan malam seterusnya di bilik yang mempunyai cahaya lampu malap.
Kesemua peserta kajian disambungkan ke peranti yang memantau beberapa ukuran objektif kualiti tidur.

“Kami merakam gelombang otak dan dapat mengetahui tahap tidur seseorang.
“Kami merekodkan pernafasan mereka, kadar denyutan jantung, denyutan elektrokardiogram (ECG) dan turut mengambil darah mereka untuk mengukur tahap melatonin semasa mereka tidur.
“Melatonin adalah hormon yang mengawal irama sirkadian badan, atau tidur dan bangunkan jam badan,” jelas Zee.
Hasil kajian menunjukkan walaupun jumlah cahaya yang kecil mencipta defisit gelombang perlahan dan tidur pergerakan mata yang cepat, namun ia memberi kesan signifikan pada kebanyakan peserta.
Peserta yang didedahkan dengan cahaya malap memiliki kadar denyutan jantung lebih tinggi, rintangan insulin meningkat, sistem saraf simpatik (berlawan atau lari) dan parasympatetik (mod berehat ) tidak seimbang yang dikaitkan dengan tekanan darah tinggi pada orang yang sihat. – Agensi


Volvo XC40 Pure Recharge Electric dilancarkan
Oleh AFIFI HAFIZ MOHD NOR

15 Mac 2022, 7:36 pm
PETALING JAYA – Volvo Car Malaysia melancarkan model kenderaan elektrik (EV) XC40 Recharge Pure Electric untuk pasaran Malaysia.
Menurut Pengarah Urusan Volvo Car Malaysia, Charles Frump, pelancaran model itu merupakan sebahagian usaha global Volvo untuk menjadi syarikat pengeluar EV sepenuhnya menjelang tahun 2030.
Katanya, bermula tahun 2022 Volvo Car Malaysia menyasarkan untuk melancarkan satu model EV baharu pada setiap tahun.
“Volvo XC40 Recharge Pure Electric merupakan kenderaan EV pertama Volvo di Malaysia dan model EV pertama dipasang secara tempatan (CKD) di kilang Volvo Malaysia.
“Volvo Car Malaysia juga akan mengeksport EV ke pasaran negara-negara ASEAN tidak lama lagi,” katanya ketika majlis pelancaran model berkenaan di The Brick House, MAHSA di sini hari ini.
Turut hadir Menteri Perdagangan Antarabangsa dan Industri, Datuk Seri Mohamed Azmin Ali.

Frump berkata, model itu menggunakan platform kenderaan utiliti sports (SUV) premium kecil Volvo dengan menggunakan pacuan semua roda dengan enjin elektrik sepenuhnya.
“Model ini mampu bergerak sehingga 418 kilometer (km) dengan sekali caj.
“XC40 Recharge Pure Electric hanyalah salah satu daripada pelbagai inisiatif kami untuk menggalakkan para pengguna menggunakan kenderaan elektrik ke arah masa depan,” tambahnya.
Harga model berkenaan bagaimanapun hanya akan diumumkan pada 4 April 2022, yang mana pelanggan berminat boleh menempah secara dalam talian pada hari yang sama.
“Penghantaran XC40 Recharge Pure Electric ini akan bermula pada penghujung April 2022 dan pelanggan yang berminat boleh menempah pandu uji melalui www.volvovars.com/my,” tambah Frump. – KOSMO! ONLINE


Novartis terima anugerah tiga tahun berturut-turut
Oleh KOSMO!

15 Mac 2022, 7:21 pm
PETALING JAYA – Syarikat ubat terkemuka Novartis Malaysia telah diiktiraf sebagai Top Employer 2022 untuk tahun ketiga berturut-turut.
Kejayaan berganda di peringkat Malaysia dan Asia Pasifik yang diterima syarikat itu telah dianugerahkan oleh Institusi Majikan Tertinggi.
Presiden dan Pengarah Urusan Novartis Malaysia Patrik Grande berkata, pihaknya berasa berbangga dengan kejayaan besar syarikat itu sebagai Majikan Teratas untuk tiga tahun berturut-turut.
“Memandangkan dunia kami terus berubah pada kadar yang radikal, kami meningkatkan impak melalui cara kami bekerjasama dan berkembang.
“Kami berkembang maju untuk menghidupkan budaya kerja yang diilhamkan,ingin tahu dan unbossed setiap hari di Novartis Malaysia,” katanya dalam kenyataan yang dikeluarkan.
Anugerah tersebut mengambil kira budaya kerja yang diilhamkan, ingin tahu dan Tanpa Bos (Unboss) di Novartis yang mana konsep tersebut akan  membolehkan rakan-rakan sekerja menunjukkan prestasi terbaik mereka untuk bekerja setiap hari.

Selain itu, organisasi juga telah memastikan dasar yang kondusif disediakan untuk membentuk persekitaran kerja yang selamat, memberikan fleksibiliti, menekankan kerjasama, memupuk kepunyaan, memupuk kesejahteraan, serta kemahiran dan mengekalkan bakat.

Selain itu, Ketua Novartis Malaysia People Organization (P&O) Anne Heng menerangkan,  pensijilan ini bukan sahaja suatu pencapaian tetapi bukti nilai organisasi dalam memandu dan menerapkan dasar mengutamakan pekerja.
“Kami meletakkan fleksibiliti sebagai teras tetapi memperkasakan hubungan dan kerjasama manusia. Rakan sekerja dan pengurus berpeluang untuk mereka bentuk semula cara kerja mereka secara organik selaras dengan aspirasi budaya kita,” ujarnya. – KOSMO! ONLINE


Guna alat pengesan logam cari mangsa kuari
Oleh ASLIZA MUSA

15 Mac 2022, 7:11 pm
IPOH – Alat pengesan logam akan digunakan bagi mengesan jengkaut yang tertimbus bersama dua pekerja kuari dalam runtuhan batu di tapak kuari di Keramat Pulai, Jalan Simpang Pulai-Cameron Highlands.
Timbalan Komander Operasi 2 Jabatan Bomba dan Penyelamat (JBPM) Perak, Umrani Che Mat berkata, operasi mengesan bangkai jengkaut itu akan dimulakan esok selepas kerja-kerja mengalihkan bongkah batu bagi membuka laluan ke lokasi mangsa dipercayai tertimbus selesai hari ini.
Katanya, alat pengesan logam itu akan mengesan kedudukan jengkaut di mana kedua-dua mangsa juga dipercayai berada berhampiran jentera berkenaan.
“Berdasarkan spesifikasi, peralatan itu boleh membuat carian pada kedalaman antara lima ke enam meter sedangkan mangsa dipercayai terbenam antara 15 ke 20 meter.
“Jadi hari ini, kerja-kerja mengalihkan batu dijalankan supaya kedalaman berkurangan sehingga 10 meter dan alat pengesan logam boleh digunakan bagi mengesan jengkaut berkenaan,” katanya ketika ditemui di lokasi kejadian di sini hari ini.
Menurut Umrani, pasukan penyelamat juga meratakan sebahagian kawasan di lokasi mangsa dipercayai berada untuk tempat berlindung sekiranya berlaku kejadian luar jangka.

“Di samping melakukan pencarian, kita turut membuat laluan tambahan yang tembus di belakang runtuhan untuk dijadikan lokasi perlindungan.
“Sekiranya berlaku runtuhan di luar jangkaan seperti dinding-dinding batu jatuh, anggota akan berlindung di sebelah sana,” katanya.
Dalam kejadian sekitar pukul 9.15 pagi di tapak kuari dekat Keramat Pulai, Jalan Simpang Pulai-Cameron Highlands Selasa lalu, dua mangsa yang tertimbus runtuhan batu dikenali sebagai Itam Lasoh, 43, dan Kheow Loo Siew Soon, 49.
Seorang lagi mangsa berusia 35 tahun yang mengalami patah tulang kaki dihantar ke Hospital Raja Permaisuri Bainun (HRPB) untuk rawatan manakala rakannya berusia 38 tahun cedera ringan. – KOSMO! ONLINE


JPJ Kelantan keluarkan 15 notis terhadap tiga institut memandu
Oleh ROSLIZA MOHAMED

15 Mac 2022, 7:05 pm
KOTA BHARU – Jabatan Pengangkutan Jalan (JPJ) Kelantan mengeluarkan sebanyak 15 notis kepada tiga institut memandu selepas didapati melakukan kesalahan melibatkan Sijil Kenderaan Institut Memandu (SKIM) dan syarat permit dalam operasi khas hari ini.
Pengarah JPJ Kelantan, Mohd. Misuari Abdullah berkata, kesalahan yang dilakukan institut memandu antaranya adalah SKIM tamat tempoh dan tidak mematuhi syarat Permit Institut Memandu yang ditetapkan oleh Jawatankuasa Pelesenan Institut Memandu.
Menurutnya, selain itu, institut memandu juga didapati melakukan kesalahan teknikal terhadap kenderaan SKIM iaitu gagal menyelenggara kenderaan.
“Dalam operasi khas ini, sebanyak 100 buah kenderaan institut memandu turut diperiksa. Tujuan operasi dijalankan adalah untuk memastikan pihak institut memandu mematuhi segala peraturan yang ditetapkan.
“Pemeriksaan menyeluruh dibuat agar kenderaan yang digunakan berada dalam keadaan baik selain selamat untuk tujuan pembelajaran di litar dan jalan raya,” katanya ketika dihubungi Kosmo! hari ini.
Nik Azhan memberitahu, tenaga pengajar institut memandu juga telah diperiksa bagi memastikan mereka merupakan pemegang Sijil Pengajar Institut Memandu yang sah untuk mengajar calon-calon belajar memandu.

Ujarnya, JPJ akan menjalankan penguatkuasaan secara berterusan bagi memastikan institut memandu mematuhi peraturan yang telah ditetapkan. -KOSMO! ONLINE


Pelanggan MAHB menang McLaren 570S Coupe
Oleh MUHAMMAD IKHWAN IDERIS

15 Mac 2022, 7:27 pm
KUALA LUMPUR – Seorang anak muda berusia 25 tahun, Jason Goh membawa pulang sebuah kereta sports McLaren 570S Coupe berharga sekitar RM1.6 juta selepas memenangi acara final kempen beli-belah anjuran Malaysia Airports Holdings Bhd. (MAHB), Licence To Win (LTW) 2019 hari ini.
Kempen yang berlangsung bermula Ogos 2019 hingga Januari 2020 mendapat sambutan menggalakkan dengan mengumpul 256,000 penyertaan, namun acara final terpaksa ditangguhkan sebanyak empat kali akibat pandemik.
Ia terbuka buat semua pengunjung yang berbelanja minimum RM250 di restoran dan outlet runcit di semua lapangan terbang antarabangsa di Malaysia sepanjang tempoh kempen.
Pengurus Besar Kanan Perkhidmatan Komersial MAHB, Hani Ezra Hussin berkata, kempen tersebut diadakan bagi menyediakan pengalaman membeli-belah yang lebih menyeronokkan, disamping memacu jualan peruncit di lapangan terbang.
“Kami turut memperkenalkan platform baharu untuk peruncit menjangkau pasaran lebih luas seperti platform e-dagang shopMYairports, membolehkan pengguna membeli produk eksklusif dan diserap dutinya untuk dihantar terus ke depan pintu rumah mereka.
“Tidak lama lagi, kami akan memperkenalkan perkhidmatan ‘Click and Collect’ yang membolehkan pengembara membeli-belah dalam talian sebelum mengambil pembelian mereka sewaktu tiba di lapangan terbang masing-masing,” katanya pada acara yang diadakan di sini.

Para pemenang LTW 2019 bergambar bersama kepimpinan MAHB dan penaja pada acara penyampaian hadiah hari ini.
Menurut Hani, berbanding dengan kempen sebelumnya pada 2018, LTW 2019 menyaksikan peningkatan penyertaan sebanyak 27 peratus, yang mana 51 peratus daripadanya adalah dari Malaysia dan baki 49 peratus merupakan pelawat asing.
Jelasnya, resit jualan peraduan LTW 2019 turut menyaksikan pertumbuhan sebanyak 17 peratus kepada lebih RM178 juta, yang mana RM99.7 juta adalah daripada pelawat asing dengan pengunjung dari China merupakan penyumbang terbesar, diikuti Indonesia.
“MAHB kini telah bersedia untuk memulakan kempen seterusnya, bergantung kepada pemulihan trafik penumpang di lapangan terbang, terutamanya penumpang antarabangsa dari negara-negara Asia seperti China, Indonesia dan Thailand yang banyak berbelanja dengan kami.
“Selain itu, strategi ‘commercial reset’ yang bertujuan meningkatkan profil perniagaan peruncit di lapangan terbang antarabangsa di Malaysia, termasuk Lapangan Terbang Antarabangsa Kuala Lumpur kini berjalan lancar dan dijangka mampu siap 80 peratus menjelang 2023,” katanya. – KOSMO! ONLINE


Straits CommNet meterai MoU dengan EdgePoint Towers
Oleh KOSMO!

15 Mac 2022, 7:37 pm
PETALING JAYA – Syarikat bunker minyak terkemuka, Straits Energy Resources Berhad yang tersenarai di Pasaran ACE (Straits) telah maju selangkah lagi dengan penyertaan dalam landskap 4G/5G melalui  pemeteraian Memorandum Persefahaman (MoU) antara anak syarikat tidak langsungnya, Straits CommNet Solutions Sdn. Bhd. (Straits CommNet) dengan EdgePoint Towers Sdn. Bhd. (EdgePoint Towers).
EdgePoint Towers adalah entiti operasi untuk EdgePoint Group di Malaysia yang menyediakan
keperluan infrastruktur telekomunikasi pengendali rangkaian mudah alih dengan lebih daripada
800 menara, memegang kedua-dua lesen NFP (Penyedia Kemudahan Rangkaian) dan NSP
(Penyedia Perkhidmatan Rangkaian).
Ketua Pegawai EKsekutif Straits CommNet, Sunny Ho Khin Choy berkata, kedua-dua pihak berhasrat untuk mengadakan perbincangan untuk bekerjasama dan menyertai peluang perniagaan yang luas dalam 4G dan 5G.
Ketua Pegawai Eksekutif Straits CommNet, Sunny Ho Khin Choy
Selain itu, ia juga adalah untuk melancarkan rangkaian persendirian, transformasi digital dan aspirasi IR4.0 minyak dan gas, pengurusan pelabuhan serta sektor pengangkutan melalui Teknologi Pintar dan IoT di Malaysia dan serantau.
“Kami berharap dapat bekerjasama rapat dengan EdgePoint, yang membuat kemajuan besar dalam memacu pengembangan penyelesaian sambungan generasi akan datang bagi penyedia rangkaian
telekomunikasi di seluruh rantau ASEAN.
“Melalui kerjasama ini, Straits CommNet akan menjadi pembekal penyelesaian dan peralatan untuk melengkapkan penawaran infrastruktur telekomunikasi EdgePoint di Malaysia dan serantau,” katanya dalam kenyataan.

Sementara itu, Ketua Pegawai Eksekutif EdgePoint Towers, Muniff Kamaruddin menerangkan, langkah pemodenan dan kemajuan masa depan pelbagai sektor perindustrian adalah usaha yang menawarkan peluang luas bagi perniagaan yang berminat untuk mengejar potensi yang besar.
“EdgePoint Towers bersedia untuk mengoptimumkan infrastruktur generasi akan datang kami untuk mencapai matlamat bersama dengan Straits CommNet,” jelasnya. -KOSMO! ONLINE


Perang Ukraine diramal berakhir Mei ini
Oleh Kosmo

15 Mac 2022, 6:34 pm
KIEV – Penasihat kepada Ketua Kakitangan Presiden Ukraine, Oleksiy Arestovich, menyatakan bahawa peperangan antara negara itu dengan Rusia berkemungkinan tamat pada awal Mei ini apabila tentera Kremlin telah kehabisan sumber, lapor stesen penyiaran Times Now.
Setakat ini, terdapat sedikit kemajuan bagi perbincangan antara Kiev dengan Moscow selain daripada membuka koridor kemanusiaan di bandar-bandar yang tidak terjejas dengan serangan.
“Saya berpendapat, pada awal Mei nanti kita boleh melihat perjanjian damai dimeterai, atau mungkin lebih awal dari itu. Saya bercakap mengenai tarikh-tarikh baharu yang mungkin.
“Kini kita berada di dua persimpangan. Sama ada perjanjian damai akan berlaku dengan pantas iaitu dalam satu ke dua minggu, atau pengunduran tentera dan segala-glaanya,” katanya dalam video yang disiarkan oleh beberapa media Ukraine.
Arestovich selain itu turut menambah bahawa dalam senario terburuk, tentera Rusia berkemungkinan menghantar barisan rekrut baharu selepas menjalani latihan selama sebulan.
Beliau turut mendakwa meskipun keamanan berjaya dicapai, pertempuran taktikal kecil mungkin berterusan selama setahun, walaupun Ukraine mendesak tentera Rusia meninggalkan negara itu. – AGENSI


Semua peraturan pelancongan Covid-19 Britain ditamatkan Jumaat ini
Oleh KOSMO!

15 Mac 2022, 6:30 pm
LONDON – Setiausaha Pengangkutan Britain, Grant Sharps mengesahkan bahawa semua sekatan Covid-19 berkaitan pelancongan domestik dan antarabangsa akan ditamatkan pada Jumaat ini, lapor Badan Penyiaran British (BBC).
Buat masa ini, semua orang yang melancong ke Britain mesti melengkapkan borang maklumat vaksinasi penumpang tiba di negara tersebut.
Pengembara yang belum menerima vaksinasi penuh juga perlu mengambil ujian Covid-19 sebelum berlepas, mengisi borang, dan menempah serta membayar ujian tindak balas rantaian polimerase (PCR) selepas tiba.
Menerusi pengumuman tersebut, ia bermakna status vaksinasi penumpang tidak lagi menjadi syarat utama dan mereka tidak lagi perlu mengambil ujian Covid-19 sebelum dan selepas perjalanan ke Britain.
“Perubahan ini mungkin disebabkan oleh pelancaran vaksin kami dan bermakna kebebasan yang lebih besar ketika sambutan Hari Easter,” tulis Sharps.
Langkah terbaharu itu disambut baik oleh beberapa tokoh dalam industri pelancongan yang sudah memohon agar peraturan itu digugurkan supaya perniagaan dapat memanfaatkan sepenuhnya permintaan percutian musim panas akan datang.

“Pengumuman hari ini menghantar mesej yang jelas kepada dunia bahawa sektor pelancongan Britain kini kembali,” kata Ketua Eksekutif Badan Perdagangan Airlines Britain,Tim Alderslade. – Agensi


Tanah runtuh: 22 unit kediaman penduduk masih perlu dikosongkan
Oleh ALWANI ZAFIRAH

15 Mac 2022, 7:02 pm
AMPANG – Sebanyak 22 unit rumah melibatkan empat laluan jalan di Taman Bukit Permai, Ampang masih perlu dikosongkan berikutan kejadian tanah runtuh yang berlaku sejak Khamis lalu.
Pegawai Daerah Hulu Langat, Dr. Ani Ahmad berkata, laporan siasatan awal oleh semua agensi teknikal telah merumuskan berlaku ketidakstabilan cerun pada lokasi kejadian dan mempunyai implikasi kepada keselamatan penduduk.
Tambah beliau, penduduk juga telah diberikan taklimat susulan keadaan semasa di lokasi kejadian serta kediaman sekitarnya melibatkan beberapa kawasan kediaman yang telah dikenal pasti berisiko.
“Satu taklimat kepada penduduk-penduduk yang terkesan telah diadakan pada hari ini tentang status kestabilan cerun dan keselamatan penduduk.
“15 unit rumah penduduk di Jalan Permai 1, Taman Bukit Permai, 1 unit rumah di Jalan Teratai 1/2K dan 4 unit rumah di Jalan Teratai 1/2J, Taman Bukit Permai 2 serta 2 unit rumah di Jalan Mega Jaya 15,” katanya ketika sidang akhbar di sini hari ini.
Jelasnya, penduduk yang terlibat masih belum dibenarkan pulang ke kediaman sementara menunggu kajian lanjut daripada agensi-agensi teknikal yang akan diselaraskan oleh Majlis Perbandaran Ampang Jaya (MPAJ) melalui Pertubuhan Ikram Malaysia (IKRAM).

“Kajian susulan melibatkan kerja-kerja pembersihan sisa runtuhan serta kerja pengukuhan sementara turut dilaksanakan.
“Ia termasuk kerja-kerja pembaikan cerun dan kesemua kajian itu akan dilaksanakan MPAJ, Jabatan Mineral dan Geosains Malaysia (JMG), Jabatan Kerja Raya (JKR) serta IKRAM,” ujarnya.
Katanya lagi, tempoh sebenar proses penambahbaikan serta kebenaran kepada penduduk untuk pulang ke kediaman semula masih tidak dapat dipastikan. – KOSMO ONLINE


Ijazah hadiah buat arwah kakak – Sweet Qismina
Oleh HARYATI KARIM

15 Mac 2022, 6:10 pm
PETALING JAYA – Demi menunaikan janji terhadap arwah kakaknya yang  telah meninggal dunia, pelakon Sweet Qismina sanggup berhempas-pulas menghabiskan pengajiannya dan menggenggam ijazah sarjana muda dalam jurusan Komunikasi Massa (Perhubungan Awam).
Sweet atau nama sebenarnya, Farhanna Qismina Supandi, 25, menerima ijazah sarjana muda tersebut dalam majlis konvokesyen di Universiti dan Kolej SEGi yang berlangsung semalam.
“Buat arwah kakak Pearl (panggilan buat arwah kakaknya) sebab kakak, saya sanggup habiskan. Majlis konvokesyen ini adalah untuk kakak.
“Saya janji akan habiskan belajar untuk kakak sebab kakak tidak dapat pakai jubah konvokesyen. Jadi, saya lakukan semua ini istimewa untuk kakak. Kita akhirnya berjaya kakak,” tulisnya dalam satu entri Instagram.
Arwah kakaknya, Farhanna Qistina, meninggal dunia pada usia 21 tahun dalam kemalangan jalan raya pagi 1 Syawal pada 18 Jun 2015.
Dalam kejadian tersebut, kereta Proton Perdana yang dinaiki mereka sekeluarga telah dilanggar dari belakang oleh kereta jenis BMW.

Sementara itu, pelakon yang popular dengan drama Bidadari Salju itu turut dedikasikan ijazah berkenaan kepada ibunya, Misnah Atan, yang sentiasa berdepan dengan kritikan negatif orang sekeliling kerana membenarkan anaknya berlakon sejak kecil.
“Ini juga buat mama, sebab saya tidak suka mentaliti orang yang kata mak  hantar anak pergi berlakon tidak fikir masa depan dan pelajaran anak,” tulisnya lagi.
Dalam pada itu, dia turut berkongsi cabaran yang terpaksa dilaluinya untuk sampai ke tahap hari ini.
Bergelar pelakon sejak berusia tujuh tahun, dia mendedahkan terpaksa bergelut dengan pelajaran dan karier sejak di bangku sekolah rendah lagi.
“Saya telah bergelut antara kerja  dan pelajaran sejak sekolah rendah. Cuma orang sekeliling dan Allah tahu betapa penatnya fizikal dan mental Sweet hendak lalui fasa itu.
“Bila orang tanya bagaimana hendak kerja dan belajar sepenuh masa seperti Sweet? Jawapan saya, jika kamu kuat cubalah. Jika tidak kuat jangan teruskan. Kamu akan sakit,” kongsinya.
Sungguhpun sudah terbiasa bekerja sejak kecil, akui Sweet dia hampir berputus asa untuk meneruskan pengajiannya kerana penat.
Selain itu, pandemik Covid-19 juga merendahkan motivasinya apabila terpaksa menyiapkan tesis ketika Perintah Kawalan Pergerakan (PKP).
“Bayangkan buat tesis duduk di rumah, tidak boleh keluar, hilang motivasi nak habiskan belajar
“Saya hampir berputus asa sebab tidak larat. Tetapi saya mempunyai banyak motivasi untuk teruskan. Sebabnya ada keluarga dan orang sekeliling yang sentiasa menolong dan memahami bila penat. Rasa syukur,” ujarnya lagi.
Dia juga telah menanti selama dua tahun untuk menggengam ijazah sarjana muda berkenaan sementelah acara konvokesyen terpaksa ditangguhkan kerana pandemik.
“Saya telah lama menunggu untuk konvokesyen. Dua tahun menunggu kerana Covid-19. Walaupun sudah lama habis belajar, terima kasih sebab masih buat majlis konvokesyen. Jadi, selepas ini mungkin ijazah sarjana (Master),” luah Sweet. – KOSMO! ONLINE


LHDN sumbang 2,401 rim kertas A4 kepada 10 buah sekolah
15 Mac 2022, 6:36 pm
CYBERJAYA – Lembaga Hasil Dalam Negeri Malaysia (LHDN) memberi sumbangan sebanyak 2,401 rim kertas A4 kepada 10 buah sekolah di negeri Selangor menerusi siri Program tanggungjawab sosial korporat (CSR) pada tahun ini.
LHDN dalam satu kenyataan berkata, program itu digerakkan oleh Pusat Sumber LHDN, Jabatan Logistik Korporat.
“Program itu dilaksanakan melalui Inisiatif mengumpulkan sumbangan kertas A4 dari kalangan warga kerja LHDN bagi memastikan pihak sekolah yang terpilih mempunyai bekalan kertas A4 yang mencukupi sebelum sesi baharu persekolahan dibuka mulai minggu hadapan.
“Hal ini sangat penting dalam menjamin urusan pembelajaran dan pengajaran berjalan dengan lancar tanpa gangguan. Selain itu, program yang dilaksanakan ini juga bertujuan untuk melahirkan warga kerja LHDN yang prihatin dan membina hubungan yang baik dengan masyarakat,” katanya di sini hari ini.
Tambahnya, Sekolah Kebangsaan (SK) Pulau Indah menerima rim kertas paling banyak dengan 410 rim.
“Selain itu SK Bukit Beruntung 2 menerima sebanyak 370 rim kertas, SK Kampung Johan Setia (370), SK Bukit Tinggi (270), SK Bandar Baru Salak Tinggi (240) serta SK Tanjung Sepat (240),” ujarnya. – KOSMO! ONLINE


Beri nama empat anak hanya guna satu huruf
Oleh KOSMO!

15 Mac 2022, 7:00 pm
JAKARTA – Sepasang suami isteri dari Dusun Tapak Lembu, Jawa Timur menjadi tular apabila menamakan empat anak mereka hanya menggunakan satu huruf sahaja, lapor laman Berita Jatim, hari ini.
Sukari dan Wahyuningsih memilih menamakan anak mereka dengan nama V(16), J(11), L(5) dan N(2).
Menurut Sukari, dia dan isteri tidak mempunyai sebarang alasan mengapa memilih satu huruf sahaja untuk nama anak-anak mereka.
“Saya tidak bernazar atau mempunyai alasan istimewa kecuali mahu semua nama anak senang diingati.
“Ada juga menegur nama anak itu satu bentuk doa jadi saya beritahu, saya tetap mendoakan semua anak-anak saya menjadi insan baik, bijak dan berjaya dalam hidup,” jelas Sukari yang merupakan lepasan Ijazah Sarjana Muda dari Fakulti Sains Sosial dan Politik, Universiti Muhammadiyah Yogyakarta.
Tambah Sukari, dia tidak pernah terlintas untuk menukar nama anak-anaknya kerana yakin ia membawa rezeki buat mereka sekeluarga.

“Anak-anak saya tidak pernah dimasukkan ke hospital atau sakit yang teruk. Saya percaya apabila namanya ringkas, maka pembawakannya juga tidak berat.
“Itu juga satu rezeki buat keluarga kami,” ujarnya. – Agensi


Imam terbabit nahas dalam perjalanan hantar borang nikah
Oleh NOR AINNA HAMZAH

15 Mac 2022, 6:02 pm
TAMPIN – Hajat seorang imam menghantar borang nikah ahli kariah masjidnya berakhir dengan nahas merempuh tiang elektrik di kilometer empat, Jalan Tampin-Gemas, di sini, tadi.
Dalam kejadian kira-kira pukul 2.30 petang itu, mangsa, Mohd Rashidon Shamsuddin, 53, dikejarkan ke Hospital Tampin susulan mengadu sakit di bahagian dada.
Menurut kenalannya, Zulhelmie Abd Kadir, 37, dia terkejut apabila sebaik menghubungi imam Masjid Kariah Sungai Jernih, Gemencheh itu, beliau berada di hospital susulan terbabit kemalangan.
“Saya hubungi sebab kami ada janji nak bertemu, imam pula dalam perjalanan hantar borang nikah di Pejabat Agama Islam Daerah (PAID) Tampin bagi pasangan di kampung berkenaan yang berkahwin minggu lalu.
“Saya segera ke lokasi ini kerana imam meminta bantuan bagi mengambil barang-barangnya yang masih terdapat dalam kenderaan tersebut. Mujur imam tak apa-apa, jika tengok keadaan kenderaan ni kita pun risau,” katanya ketika ditemui di lokasi kejadian di Repah, di sini, tadi.
Sementara itu, Ketua Polis Daerah Tampin, Superintenden Anuwal Ab Wahab berkata, berdasarkan siasatan awal, mangsa telah hilang kawalan lalu terbabas ke kanan jalan menyebabkan kereta jenis Proton Wira yang dipandunya telah terlanggar tiang lampu milik Tenaga Nasional Berhad (TNB) yang berada di kanan jalan tersebut. -KOSMO! ONLINE


Dua rakyat Palestin maut ditembak tentera Israel
Oleh KOSMO!

15 Mac 2022, 6:01 pm
TEBING BARAT – Tentera Israel menembak mati dua penduduk Palestin dalam dua kejadian berasingan di Tebing Barat, hari ini, kata Kementerian Kesihatan Palestin.
Dalam kejadian pertama, seorang remaja berusia 16 tahun maut ditembak tentera Israel ketika melakukan serbuan di luar bandar Nablus, kata sumber.
Nader Haitham Rayan, 16, terkorban di kem pelarian Balata, berhampiran Nablus selepas ditembak pada bahagian kepala, dada dan tangan, kata kementerian.
Ia bagaimanapun tidak memberikan maklumat lanjut mengenai keadaan kematiannya.
Dalam insiden yang sama, tiga lagi penduduk dilaporkan cedera dengan satu daripadanya disahkan cedera parah.
Sementara itu, mangsa kedua pula merupakan penduduk Palestin berusia 20-an, yang terbunuh di Qalandiya, luar Baitulmuqaddis.

“Alaa Shaham, meninggal dunia selepas terkena tembakan rambang,” kata kementerian. – AFP


Ribut petir, hujan lebat landa 10 negeri malam ini
15 Mac 2022, 6:15 pm
PETALING JAYA – Amaran ribut petir dan hujan lebat dijangka melanda beberapa kawasan di 10 buah negeri sehingga pukul 8 malam nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh negeri Perlis, Negeri Sembilan, Melaka serta Wilayah Persekutuan Kuala Lumpur manakala beberapa kawasan di negeri Kedah, Perak, Pahang, Selangor, Johor dan Sarawak.
“Di Kedah melibatkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling manakala di Perak pula di kawasan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Bagi negeri Pahang pula di Jerantut, Maran, Kuantan, Bera, Pekan dan Rompin sementara di Selangor di Hulu Selangor, Gombak dan Hulu Langat,” katanya di sini hari ini.
Jelasnya, di Johor melibatkan kawasan Tangkak, Segamat, Muar, Batu Pahat, Kluang, Pontian, Kulai dan Johor Bahru.
“Sementara itu di Sarawak pula antara kawasan yang terjejas ialah di Bintulu (Bintulu), Miri (Subis, Beluru, Miri dan Marudi) dan Limbang,” ujarnya.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya – KOSMO! ONLINE


Elon Musk cabar Putin dalam pertarungan solo
Oleh KOSMO!

15 Mac 2022, 6:00 pm
WASHINGTON – Bilionair dan pengasas syarikat Tesla, Elon Musk mencabar Presiden Rusia, Vladimir Putin untuk pertarungan satu lawan satu, lapor portal berita MailOnline, semalam.
Cabaran itu dibuat menerusi ciapan Twitter yang turut merangkumi ‘meme’ mengenai pencerobohan dan merujuk kepada pementasan Macbeth.
“Saya dengan ini mencabar Vladimir Putin untuk pertempuran satu lawan satu,” tulis Musk dengan menaip nama Putin dalam bahasa Rusia.
“Pertaruhannya adalah Ukraine,” tambahnya sambil menulis nama negara itu dalam bahasa Ukraine.
Musk, 50, menunjukkan keseriusannya dengan merujuk cabaran itu secara terus kepada Kremlin.
“Adakah anda bersetuju dengan jemputan pertarungan ini?” katanya sambil memetik akaun Twitter rasmi Kremlin.

Sementara itu, Putin, 69, merupakan seorang ahli judo dan turut mengarang buku mengenai sukan itu, bertajuk ‘Judo: History, Theory, Practice’.
Beliau dilantik sebagai Presiden Kehormat Persekutuan Judo Antarabangsa pada 2008 tetapi telah digantung daripada peranannya berhubung perangnya terhadap Ukraine. – Agensi


Hasni ucap tahniah, yakin Johor akan lebih sejahtera
Oleh KHAIRUL MOHD. ALI

15 Mac 2022, 5:44 pm
JOHOR BAHRU- Pengerusi Barisan Nasional (BN), Datuk Seri Ir. Hasni Mohammad mengucapkan tahniah kepada Datuk Onn Hafiz Ghazi yang dilantik sebagai Menteri Besar Johor baharu, hari ini.
Hasni berkata demikian dalam satu kenyataan ringkas yang dimuat naik dalam laman Facebook rasmi miliknya, sebentar tadi.
Beliau turut mengulangi kenyataan dibuatnya semalam bahawa tiada mana-mana ideologi atau pemimpin politik yang lebih besar daripada negeri Johor.
“Seperti yang saya telah nyatakan, tiada ideologi politik, ahli politik dan parti politik yang lebih besar, lebih penting dan lebih utama daripada Johor Darul Ta’zim.
“Kini masa untuk kita bersama-sama membina Johor yang lebih makmur. Insya-Allah di bawah kepimpinan baharu, negeri Johor yang kita cintai ini akan menjadi lebih makmur dan sejahtera.
“Tahniah kepada Datuk Onn Hafiz Ghazi atas pelantikan sebagai Menteri Besar Johor Ke-19,” katanya dalam kenyataan tersebut.

Terdahulu, Onn Hafiz sah dilantik sebagai Menteri Besar Johor ke-19 selepas mengangkat sumpah sebagai di hadapan Sultan Johor Sultan Ibrahim Sultan Iskandar, petang tadi.
Onn Hafiz menerima surat tauliah pelantikan dan melafazkan sumpah menyandang jawatan dalam Istiadat Penyerahan Surat Tauliah dan Pengisytiharan Pelantikan Menteri Besar Johor yang berlangsung di Balai Mengadap Istana Bukit Serene, Johor Bahru.
Sejak semalam, isu pemilihan Menteri Besar Johor yang baharu menjadi bualan hangat dalam kalangan rakyat dan juga parti politik susulan terdapat tiga nama disebut-sebut bakal memegang jawatan itu.-KOSMO! ONLINE


VAT69 mendarat atas bumbung rumah
Oleh KOSMO!

15 Mac 2022, 5:10 pm
PETALING JAYA – Penduduk di sebuah taman perumahan dikejutkan dengan bunyi penggera keselamatan dari sebuah rumah selepas seorang pegawai VAT69 ‘mendarat’ di atas bumbung rumahnya.
Sebuah video berdurasi 10 saat memaparkan pegawai tersebut yang dipercayai sedang melakukan latihan payung terjun terpaksa mendarat di atas bumbung sebuah rumah di Taiping, Perak .
Susulan kejadian itu, penggera keselamatan di rumah tersebut juga berbunyi dengan kuat sekali sehingga menarik perhatian jiran-jiran sekelilingnya.
Tinjauan Kosmo! di ruang komen mendapati rata-rata pengguna terkejut dengan kejadian itu selain turut meluahkan rasa lega kerana pegawai tersebut dilihat berada dalam keadaan selamat.
“Alhamdulillah, janji selamat, tak apalah atas bumbung rumah orang sekali pun,” kata Azhar.
“Terhibur tengok, tapi nasib baik selamat dan bumbung rumah orang itu pun tak runtuh,” kata Noraini.

“Nasib baik tidak mendarat di tempat yang tidak sepatutnya. Tak sengaja kan,” kata Sal.
Sehingga kini video berkenaan ditonton lebih 20,000 kali dan mendapat 300 tanda suka. – KOSMO! ONLINE


‘Raja formula’ ingin kembali dalam politik
Oleh MOHD RASDAN AHMAD

15 Mac 2022, 5:12 pm
PETALING JAYA – Naib Presiden PKR, Rafizi Ramli mengumumkan hasrat untuk kembali aktif dalam arena politik negara dan memutuskan akan merebut jawatan Timbalan Presiden parti tersebut pada pemilihan parti akan datang.
Keputusan tersebut katanya dibuat selepas melihat PKR dan gabungan parti pembangkang utama Pakatan Harapan (PH) kini menjadi parti ketiga dan gagal memikat pengundi atas pagar.
Jelas Rafizi, keputusan itu juga dibuat berdasarkan keputusan Pilihan Raya Negeri (PRN) Johor yang menunjukkan PKR dan PH ketinggalan di belakang Barisan Nasional (BN) dan Perikatan Nasional (PN), hanya tiga tahun selepas menang Pilihan Raya Umum Ke-14 (PRU-14).
“Keputusan ini dibuat selepas berfikir panjang susulan mendapat desakan daripada pendukung PKR dan PH dalam kalangan rakyat biasa supaya beliau kembali ke gelanggang politik.
“Pada pandangan saya, dengan perkembangan-perkembangan terbaharu, politik progresif pelbagai bangsa sedang berada dalam bahaya jika PKR dan PH terus menjadi parti ketiga kerana gagal memikat pengundi atas pagar.
“Atas kesedaran itu, saya membuat keputusan untuk kembali menyertai gelanggang politik dengan mengesahkan saya akan bertanding jawatan Timbalan Presiden PKR dalam pemilihan akan datang,” katanya dalam satu kenyataan hari ini.

Jelas Rafizi, beliau tidak bersetuju dengan langkah penggabungan antara parti politik semata-mata untuk mendapatkan kuasa, yang mendorongnya untuk tidak lagi aktif dalam politik sebelum ini.
Dia juga enggan terbabit dengan taktik pimpinan PKR dan PH untuk membawa mana-mana Ahli Parlimen yang sanggup menukar kesetiaan demi mendapatkan angka sokongan mencukupi untuk mengembalikan pentadbiran PH dan meningkatkan peluang memenangi PRU-15.
“Malangnya, dari satu khemah ke khemah lain, ketaksuban kepada strategi gabungan politik ini makin menjauhkan PKR dan PH daripada rakyat. Apabila hari ini kita mengkritik dan kemudian esoknya kita berpacaran dengan orang yang kita kritik, lama-lama rakyat merasakan ini semua hanyalah drama Keluarga 69.
“Lebih-lebih lagi apabila terlalu banyak tumpuan diberikan kepada membentuk gabungan, usaha mengangkat derita rakyat dan menawarkan penyelesaian menjadi semakin sepi,” katanya. – KOSMO! ONLINE.


Najib mohon kes dana SRC dibicarakan semula di Mahkamah Tinggi
Oleh NUZULSHAM SHAMSUDDIN

15 Mac 2022, 5:59 pm
PUTRAJAYA – Bekas Perdana Menteri Datuk Seri Najib Tun Razak akan memohon supaya kes dana RM42 juta milik anak syarikat 1Malaysia Development Berhad (1MDB), SRC International Sdn. Bhd. yang telah disabitkan ke atasnya dibicarakan semula di mahkamah tinggi.
Perkara itu dimaklumkan peguam, Tan Sri Muhammad Shafee Abdullah ketika ditemui media di Mahkamah Persekutuan sini hari ini.
Menurut peguam itu, permohonan tersebut akan dibuat dengan alasan Hakim Mahkamah Tinggi Datuk Mohd. Nazlan Mohd. Ghazali yang ketika itu hakim Mahkamah Tinggi Kuala Lumpur sepatutnya menarik diri daripada mendengar perbicaraan kes terbabit.
Muhammad Shafee berkata, ia berikutan terdapat dakwaan bahawa Mohd. Nazlan terbabit dalam permohonan pinjaman syarikat berkaitan 1MDB ketika berkhidmat sebagai setiausaha syarikat Maybank dan penasihat undang-undang kumpulan bank itu.
Pada 28 Julai 2020, Hakim Datuk Mohd. Nazlan Mohd. Ghazali mensabitkan dan mengenakan hukuman penjara 12 tahun dan denda RM210 juta, selepas mendapati Najib bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).
Pada 8 Disember tahun lalu, panel tiga hakim Mahkamah Rayuan yang dipengerusikan Hakim Datuk Abdul Karim Abdul Jalil bersama-sama Hakim Datuk Has Zanah Mehat dan Hakim Datuk Vazeer Alam Mydin Meera menolak rayuan Ahli Parlimen Pekan itu dan mengekalkan keputusan Mahkamah Tinggi.

Semalam, Muhammad Shafee memberitahu Mohd. Nazlan sepatutnya mendedahkan jawatan terdahulunya di Maybank pada tahun 2012.
Muhammad Shafee berkata, terdapat lebih RM4 bilion pinjaman Maybank kepada 1MDB untuk pengambilalihan Tanjong Energy Sdn.Bhd. yang melalui pelbagai proses, jawatankuasa risiko dan keseluruhan lembaga (lembaga pengarah Maybank).
Katanya, salah seorang ahli jawatankuasa yang mendapatkan arahan adalah Mohd. Nazlan selaku ketua undang-undang, penasihat undang-undang kumpulan dan ketua bahagian korporat serta undang-undang.
Katanya, susulan itu pihaknya akan memfailkan permohonan baharu di Mahkamah Persekutuan berhubung perkara itu.
Terdahulu Ketua Hakim Negara, Tun Tengku Maimun Tuan Mat yang mengetuai lima panel di Mahkamah Persekutuan hari ini turut mendengar permohonan Najib untuk memasukkan bukti baharu dalam rayuan akhir kes SRC.
Rayuan akhir itu mengenai dakwaan mendakwa Gabenor Bank Negara Tan Sri Dr Zeti Akhtar Aziz dan keluarganya bekerjasama dalam rancangan jahat ahli perniagaan kontroversi, Low Taek Jho atau Jho Low terhadap dirinya.
Muhammad Shafee dalam hujahannya, mencadangkan tiga pilihan kepada mahkamah untuk mendengar permohonan memasukkan bukti baharu itu.
Peguam itu berkata, pilihan pertama adalah supaya permohonan itu didengar oleh panel mahkamah rayuan baharu di mana panel itu akan turut memutuskan rayuan akhir SRC.
Pilihan kedua ialah supaya pihaknya memfailkan permohonan baharu di mahkamah rayuan dan didengar panel lain. Sementara pilihan ketiga ialah Mahkamah Persekutuan boleh mengarahkan Mahkamah Tinggi untuk mendengar permohonan itu yang secara langsung.
Selain Tengku Maimun, empat lagi panel hakim ialah Presiden Mahkamah Rayuan, Tan Sri Rohana Yusuf; Hakim Besar Malaya, Tan Sri Azahar Mohamed; Hakim Besar Sabah dan Sarawak, Tan Sri Abang Iskandar Abang Hashim; dan Hakim Mahkamah Persekutuan, Datuk Seri Mohd. Zawawi Salleh. -KOSMO! ONLINE


Lelaki warga emas memandu melulu, tumbuk polis ditahan
Oleh TENGKU DANISH BAHRI TENGKU YUSOFF

15 Mac 2022, 5:16 pm
KUALA TERENGGANU – Gara-gara memandu secara berbahaya dan mencederakan anggota polis, seorang lelaki warga emas ditahan di Kampung Rahmat, Chalok, Setiu dekat sini semalam.
Suspek berusia 65 tahun itu ditahan di rumahnya pada pukul 12.30 tengah hari, kira-kira 15 minit selepas menumbuk seorang anggota polis terbabit.
Ketua Jabatan Siasatan dan Penguatkuasaan Trafik (JSPT) Terengganu Superintendan Ismail Man berkata, sebelum kejadian, lelaki sedang memandu kereta Perodua Axia yang turut dinaiki anak, menantu dan dua cucunya untuk pulang ke rumah mereka dari Tepoh, Kuala Nerus.
“Dia didapati memandu secara berbahaya sehingga dikesan sebuah kereta peronda polis di Kilometer 47 hingga 57 di Jalan Kuala Terengganu – Kelantan berhampiran Setiu.
“Antara kesalahan trafik dilakukannya ialah memotong di garisan berkembar, memotong secara berbahaya dan melanggar lampu isyarat,” katanya ketika dihubungi Kosmo! di sini hari ini.
Ismail berkata, kereta Perodua Axia dipandu lelaki warga emas itu akhirnya berjaya dipintas kereta peronda polis terlibat dan diarah untuk berhenti di tepi jalan bagi tujuan pemeriksaan.

Beliau berkata, sebaik keluar dari kereta, suspek tiba-tiba bertindak agresif dengan menumbuk kepala anggota polis bertugas.
“Tumbukan itu menyebabkan kepala anggota polis berkenaan bengkak. Dia kemudiannya beredar pulang ke rumah di Kampung Rahmat tidak jauh dari lokasi kejadian.
“Suspek kemudianya berjaya ditahan di rumahnya. Kes disiasat mengikut Sekyen 42 (1) Akta Pengangkutan Jalan 1987 dan Sekyen 353 Kanun Keseksaan,” katanya. – KOSMO! ONLINE


Kekal berhijab? Doakan yang baik-baik – Reen Rahim
Oleh MOHAMMAD SHAHEMY AZMI

15 Mac 2022, 5:42 pm
PETALING JAYA – Perkongsian pelakon cantik, Reen Rahim ketika menunaikan ibadah umrah di Tanah Suci Mekah bersama ibu bapanya menarik perhatian netizen dalam Instagram apabila rata-rata suka melihat penampilannya yang sopan dan menutup aurat.
Malah, gara-gara tampil dengan imej Muslimah, ramai peminatnya berharap agar Reen terus kekal dengan imej tersebut (berhijab) sekembalinya ke tanah air nanti.
Menerusi beberapa hantaran yang dimuat naik Reen ketika berada di tanah suci Mekah sejak 4 Mac lalu, pelakon drama Pujaan Hati Kanda itu dihujani komen-komen positif daripada peminatnya yang menyifatkan dirinya kelihatan lebih cantik dan manis apabila berhijab.
Terdahulu, satu perkongsian pemilik nama lengkap Noreen Ashikin Abdul Rahim, 34, dalam Instagram berlatarkan Bukit Uhud di Madinah, memancing perhatian peminatnya.
“Alhamdulillah hari terakhahir di Madinah. Tolong doakan kami semua jemaah di sini diberikan kesihatan dan kekuatan. Amin,” tulisnya pada ruangan kapsyen.
Perkongsian itu sekali gus mendapat pujian peminat apabila memuji penampilannya dan berharap supaya Reen kekal istiqamah berhijab.

“Cantik kakak (Reen) pakai sebegini. Cantik sangat. Sudahlah muka cantik, pakai pula sopan. Sangat sempurna,” komen seorang pengikutnya.
“Ya Allah, kau kekalkanlah penampilan reen Rahim menutup aurat dengan sempurna apabila pulang ke tanah air nanti,” doa seorang lagi peminatnya.
“Sejuk hati tengok Reen bertudung. Bertambah comel,” kata seorang netizen.
Sementara itu, Reen atau nama lengkapnya Noreen Ashikin Abdul Rahim, 34, yang masih berada di Mekah ketika dihubungi Kosmo! Online menerusi WhatsApp enggan mengulas lanjut tentang perkara tersebut namun berharap supaya peminat mendoakan yang baik-baik untuknya.
“Maaf, saya tidak mahu komen apa-apa. Saya mohon doakan yang baik-baik sahaja,” katanya yang akan pulang ke Malaysia pada 16 Mac nanti (esok).
Dalam pada itu, Reen turut menzahirkan rasa syukur apabila diberi peluang untuk menjadi tetamu Allah SWT bersama kedua-dua orang tuanya dan melihat sendiri keindahan Kota Mekah.
“Saya sangat bersyukur. Allah SWT jemput saya dan kedua-dua orang tua untuk lihat sendiri betapa indahnya suasana di Mekah. Alhamdulillah,” katanya.
Dalam pada itu, mengimbau semula perjalanannya mengerjakan umrah, Reen berkata, pada mulanya dia hanya mahu menghantar ibu bapanya sahaja.
“Jujur kalau ikutkan saya cuma mahu menghantar mereka ke lapangan terbang sahaja, tetapi entah macam mana hati ini terdetik dan Allah gerakkan saya untuk sama-sama pergi menemani keluarga,” katanya
– KOSMO! ONLINE


Keadaan Jahidah menyayat hati
Oleh NOR SHAFAWATI YUP

15 Mac 2022, 5:21 pm
SEREMBAN – Keadaan fizikal mangsa keganasan rumah tangga yang sebelum ini koma dipukul suami, Jahidah Nordin berubah menjadi kurus selain luka ‘bedsore’ di belakang badannya semakin teruk selepas dibenarkan keluar dari Wad Hospital Tuanku Ja’afar (HTJ) di sini Jumaat lalu.
Adiknya, Fauziah Nordin, 40, sangat sedih melihat keadaan Jahidah, 43, dan tidak dapat menahan sebak menangis di hadapan doktor ketika urusan membawa pulang kakaknya keluar daripada wad.
Fauziah dalam nada hiba berkata, selepas lebih sebulan dimasukkan ke wad tanpa berjumpa ahli keluarga, keadaan Jahidah sangat kurus serta badan penuh berdaki dan yang paling teruk luka atau ‘bedsore’ pada bahagian pinggulnya sangat dalam sehingga menampakkan tulang punggung.
“Saya terkejut apabila melihat keadaan kakak yang sangat kurus. Kakinya dipenuhi kudis dan saya juga mendapati ‘bedsore’ yang sebelum ini sudah pulih kini sangat teruk.
“Kakak seolah tidak dijaga dan diabaikan dengan kuku tangan dan kakinya panjang. Selepas dibawa balik saya mengelap badannya dan terpaksa menukar air beberapa kali kerana daki banyak sangat,” katanya ketika ditemui di rumahnya di Bandar Sri Sendayan di sini hari ini.
Menurut Fauziah, beberapa hari selepas pulang ke rumah, air kencing Jahidah sangat sedikit, namun selepas diberikan susu empat jam sekali secara rutin, barulah air kencing kakaknya kembali normal seperti sebelum ini.

“Saya tidak tahu bagaimana pihak hospital menjaga kakak. Sebelum ini kakak juga pernah dimasukkan ke wad bersalin di hospital sama, tetapi keadaanya jauh beza daripada sekarang, kakak dijaga dengan baik.
“Saya mempersoalkan tindakan dan cara penjagaan kakak, namun doktor memaklumkan kakitangan tidak cukup dan pesakit ramai. Kami pula tidak dibenarkan melawat kakak kerana alasan Covid-19,” katanya yang melawat Jahidah hanya dua kali sejak dimasukkan ke hospital Januari lalu.
Dalam pada itu, Fauziah berkata, pihak hospital hanya memohon maaf dan memaklumkan keadaan Jahidah yang terlantar di atas katil menyebabkan risiko luka ‘bedsore’ menjadi lebih teruk.
“Saya tidak sanggup melihat keadaan kakak macam ini dan seolah serik untuk menghantarnya ke hospital lagi, namun dalam masa sama bimbang sekiranya keadaan kakak tidak stabil,” katanya.
Fauziah memberitahu, selagi mampu dia akan bertahan dan berusaha sebaik mungkin untuk menjaga Jahidah dan bayinya J. Eshan Nufail.
Pada 24 Februari lalu, Kosmo! melaporkan Jahidah disahkan positif Covid-19 ketika dirawat di HTJ di sini selepas pihak hospital memaklumkan Jahidah dijangkiti Covid-19 berikutan terdapat kes pesakit lain positif di wad sama.
Terdahulu, Jahidah dikejarkan ke hospital dengan ambulans selepas tahap kesihatannya dilaporkan tidak stabil akibat demam, muntah dan nafasnya turun naik pada 21 Januari lalu. -KOSMO! ONLINE